Taphattoonni Vaaleensiyaa jibba sanyummaa mormuun dirree dhiisanii bahan

Kilabni Vaaleensiyaa erga arrabsoon sanyummaadha jedhame dubbatame hordofee dirree keessaa bahanii kan turan yoo tahu, boodarras dirreetti deebi'uun taphicha xumuraniiru. Tapha Dilbataa kanaan kilabni Cadiz 2 fi 1n Valensiyaa mo'ateera. Muktaar Diyaakhaabii erga taphataa garee Cadiz kan tahe Juan Cala wajjin walitti bu'anii booda haalaan aariisaa mul'isuun, murteessaa wajjinnis haasawe. Kana hordofees taphattoonni Vaalensiyaa mormiin dirree dhiisanii kan bahan wayita tahu, akka kilabichi jedhetti Diyaakaabiin ''arrabsoo sanyummaa arrabsame.'' Boodarras waahillan isaa dirreetti deebi'uun akka taphatan gaafachuun deebi'anii taphatan. Inni garuu jijjiiramee bahe. Ittisaan Vaalensiyaa Jose Gaya taphaan booda akka dubbatetti, kilabni isaanii filannoo qabu lama ture - dirreetti deebi'anii taphachuu yookaan qabxii dhabuu. ''Diakhaby'n arrabsoo sanyummaa akka dhagahe nutti himnaan, hunduu dirree dhiisnee baane,'' jechuun Gaayaan miidiyaa biyya Ispeen Movistar jedhamutti hime. ''Akka taphachuu qabnu nutti himame. Taphachuu yoo didne qabxii sadi ni dhabna yookaan ammoo qabxiin dabalataa nurraa muramuu danda'a. Diakhabyn akka taphannu nutti hime. Osoo inni nutti himuudhaa baane hingallu silaa. Ofiif garuu galee taphachuuf sammuunsaa tasagabbii akka hinqabne dubbate. Baay'ee miidhame.'' Wayita taateen kun mudatu taphichi 1 fi 1n walqixa irra ture. Taphataan Cala boqonnaarra jijjiirame wayita bahu, kilaba Cadiz'f Markas Maawuroo goolii itti injfatan daqiiqaa 88 irratti galche . ''Muktaar Diyaakhaabii guutummaan ni deeggarra,'' jedhe kilabni Vaalensiyaa, murtee gara dirreetti deebi'uu wayita ibsan. ''Kabajaa kilabichaaf falmuuf, gareen keenya walgahii godhachuun taphicha itti fufuuf murteesse. Jibba sanyummaa gosa kamuu garuu ni balaaleeffanna.'' Akka Gaayaan jedhutti, arrabsoo Cala'n Muktaaritti dubbate dhagaheera jedha. Dabaluunis: ''Arrabsoo daran jibbisiisaa asitti irra deebi'uu hin barbaanne arrabse. Cala'n dirree keessaa xumurarra bahe waan taheef, isa wajjin haasawuu hin dandeenye. Garuu waa jechuusaatti shakkii hinqabu. Taphichis kan hin baramne ture.'' Gama kaaniin taphoota Pirimeer Liigii Ingiliziin Niiwukaastil wajjin 2 -2 walqixa kan xumuran Totanihaam, taphichaan booda taphataasaanii Davinson Sanchez irratti qoccollaan sanyummaa irra gahuun guddoo aaruu ibsan. Taphataa sarara duraa Arsenaalii fi Firaans kan ture Teerii Henerii “ni ga’a” jechuun jibba sanyummaa miidiyaa hawasummaa irraa balaaleffachuun tarkaanfii fudhachuuf akka murteesse kan himes torban dabre keessa ture. Ga'eessi ganna 43 Heneriin torban lamaan dura sababa jibba sanyummaa fi qoccollaatiif jecha miidiyaa hawaasummaa fayyadamuu akka dhaabuu beeksisuun isaa ni yaadatama.


Chaampiyoons Liigii Awurooppaa: PSG fi Cheelsiin mirgaan galan

Taphoota Chaampiyoons Liigii Awurooppaa Roobii galgala taphataman lamaan Cheelsiin 2 fi 0n Poortoo yoo mo'atu, PSGn ammoo 3 fi 2n Baayer Muuniik injifateera. Kiliyaan Mbaappee goolii sadi keessaa lama lakkoofsisuun kilabni isaa Paris St-Germain, chaampiyoonaa bara dabree kan tahan Bayern Munich dirreessaanirratti mo'ataniiru. Gama Cheelsiin ammoo erga tapha Pirimeer Liigiin haala hin eegamneen West Biroomin mo'amanii booda, tapha gaarii agarsiisuun morkattootasaanii Poortoo mo'atan. Taphni PSG fi Muunik kun bara dabre tapha waancaaf falmatame ture. Taphichis si'aa'ina cimaan kan taphatamaa ture oggaa tahu, silaa ammallee irra deebiin jarri lamaan kun waancaaf taphatanii dassa ture - hin ta'uuf malee. Taphattoota isaanii qaxalee tahan keessaa kan ganni isaa 22 Mbaappen daqiiqaa sadi gidduutti goolii isa jalqabaa lakkoofsise. Boodarras Marquinhos tokko itti daruun lamaafi duwwaan kan dursaa turan tahus, jifataan Muunik Eric Maxim Choupo-Moting boqonnaan dura tokko galchuun 2fi 1n boqonnaa bahan. Baayer Muunik taphasaanii cimsachuun Tomaas Muller goolii lammaffaa galchuun walqixa tahan. Kana booda namuu si'aa'inaan taphicha hordofuu eegale. Tahus garuu otoo baay'ee hin turiin, dargaggeessi qaxaleen sun galchii isaaf lammeessoo, kilabichaaf ammoo sadeessoo galchuun taphichi akkasiin obba'e. Cheelsiif ammoo galchiin jalqabaa Mason Mount boqonnaan dura galche, hamileesaanii Pirimeer Liigii gubbaa gadibu'eef jajjabina taate. Kilabni kun Sambata dabre West Biroomiin 5 fi 2n haala hin eegamneen erga mo'amanii booda, Kepa Arrizabalaga fi Antonio Rudiger ammoo bakka leenjiitti waldhabanii turan. Ben Chilwel ammoo galchii ishee lammaffaa kilabichaaf lakkoofsisuun, aaragalfii uumeef. Miira kanaanis marsaa lammeessoo Kibxata taphatu. Mbaappeen taphoota Chaampiyoons Liigii baranaa irratti hirmaate saddeet irratti galchii saddeet lakkoofsiseera. Goolii Roobii galche lamaan kana dura, tapha Baarseloonaa irratti goolii sadiin hatiriikii hojjetee ture. ''Akkuma Baarseloonaatti dubbadheen, tahoota akkasii nan jaaladha. ''Yeroo hunda mo'achuu baadhus... garuu kanan as dhufeef dhokachuuf miti. Taphoota akkasii nan jaaladha, goolii murteessoo taate galchuun ammoo guddoo dansa,'' jechuun dubbate Mbaappeen. Taphni morkattoota lamaanii gidduu marroon lammeessoo, Paarisitti Kibxata Ebla 13 taphatama.


Kiristiyaan Eriksen: Taphataan Deenmaark tapha irratti dirree keessatti erga of wallaalee amma 'dammaqeera'

Taphataan sarara gidduu Denmaarki Kiristiyaan Eriksen tapha Waancaa Awurooppaa Finlaandi waliin taasisaa turan irratti erga of wallaalee dirree keessatti kufee wal'aanamaa turuun hospitaalatti ''of bareera'' jedhe Waldaan Kubbbaa Miilaa Denmaark. Haalli fayyaa taphataa ganna 29 kilaba Inter Miilaan amma ''fooyya'eeraa' jedhe qindeessaan dorgommichaa Uefa. Taphni Kooppenhaagenitti gaggeeffamaa ture osoo boqonnaa hin gahiin addaan citee ture. Taphataan duraanii Tootenaam, Eriksen xumura tapha boqonnaa duraa irratti kubbaan yoo itti darbatamu ofumaan dhaabbachuu dadhabee kufe. Hakiimonni wal'aansa ariifachiisaa dirree keessatti erga kenaniifi hospitaala galchan. Finlaandi taphicha galchii 1-0'n yoo mo'attu erga sa'a tokkoo ol adda citee itti fufuun taphatame. Taphattootni Denmaarki yeroo gara dirreetti deebi'an morkattootaa isaanii irraa dinqisifannaa argataniiru. Uefa'n taphicha itti fufsiisuuf kan waliigale '' taphattoota garee lameenii irraa erga gaaffiin dhiyaateeti,'' jedhe. Daqiiqaan marsaa jalqabaa irraa hafte shan taphatamuun daqiiqaa shaniif boqonnaa fudhatanii gara dirreetti deebi'uun kan boqonnaa boodaas taphatan. Waldaa Kubba Miilaa Denmaarki irraa Piiter Mooler raadiyoo Danmaark jedhamutti akka himetti, '' isa waliin wal qunnamneerra. Taphattootnis isa waliin dubbataniiru. haala gaarii irra jira. Taphicha Kiristiyaaniif taphatu.'' Leenjisaan Denmaarki Kaasper Hulmaandi taphaan booda imimmaniin hudhamaa ture.''Dhugumaan halkan ulfaataadha. Jireenya keessatti kan baay'ee murteessaa tahe maali kan jedhu kan itti yaadannedha. Hariiroo hiika qabudha. uummata kanatu nutti aana. Maatiifi hiriyootadha,'' jedhe. ''Yaadni keenya hunduu Eriksenii fi maatii isaa waliin jira'' jedhe. Kilabni isaa Tootenaam, kan amma taphataafii jiru Inter Miilaaniifi jaallattotni ispoortii hedduun Erikseniif jajjabina hawwaa turan. Eriksen Inter Miilaan waggoota 11 booda akka waancaa Serie A injifatu gargaareera. Miiltoon isaa Inter Miilanitti waliin taphatan Roomelu Lukaakuun tapha Beeljiyeem Raashiyaa waliin taphattee sadiif o'n mo'atte irratti galchii lama galchuun Erikseniif yeroo gammachuu isaa ibsachuuf jedhu kadhata gochaa ture. Akka dafee bayyanatee ka'us hawwii qabuuf ibseeraaf. Waancaan Awurooppaa 2020 sababa koroonaavaayirasiin waggaa tokko darbe amma gaggeefamaa jira.


European Super League: Kilaboonni Ingiliiz jaha Suppar Liigii Awurooppaa keessaa godaanan

Kilaboonni Pirimeer Liigii jaha kanneen Suppar Liigii Awurooppaarratti hirmaanna jedhan hunduu, dorgommicha keessaa bahan. Maanchistar Siitiin kilaboota bahan keessaa isa jalqabaa oggaa tahu, Cheelsiin ammoo dorgommicha keessaa bahuuf kan isaan dandeessisu dokimantii qopheessaniiru. Kanneen hafa afur - Arsenaal, Liivarpuul, Maanchistar Yunaayitidiifi Totanihaam - haala walfakkaatuun keessaa godaananiiru. Suppar Liig ''sadarkaalee barbaachisan'' irra deebiin ilaaluun pirojekticha ni midhaassina jedheera. Garee 12n kan ijaarame Suppar Liig guyyaa Dilbataa hundeeffamuusaa erga beeksiseen booda, asiifi achii mormii guddaa irra buusan. Maanchistar Siitiin akka mirkaneessetti ''Suppar Liig keessaa godaanuuf haala barbaachisu ifatti jalqabeera.'' Livarpuul gamasaaniitiin liigii citee adda bahe kana keessaa hirmaannaa qaban adda kutuusaanii beeksisaniiru. Maan Yunaayitid ammoo ''yaada deeggartoota keenyaa, mootummaa UK fi qaamolee dhimmichi ilaallatu kaan sirriitti erga caqasnee booda,'' murtoo keessaa bahuu akka murteessan himan. Arsenaal ammoo xalayaa barreesseen deeggartoota isaa dhiifama gaafachuun ''dogoggora hojjenne'' jedhan. Kanaanis yaada deeggartoota isaaniifi hawaasa kubbaa miilaa caqasuun, keessaa bahuuf murteessuu ibse. Durataa'aan Totanihaam Daani'el Liivaay, kilabni isaanii ''yaaddoo fi aarii'' murteen dabre uumeen gaabbuusaanii himan. Kilabni Cheelsii ammoo ''garee dhuma torban dabre keessatti makaman keessaa bahuuf, haaldureewwan jira eegaluusaa,'' mirkaneesse. Pireezidantii Uefa Aleksandar Ceferin murtoo kilaboonni keessaa bahuuf fudhatan akka simatan himuun, kilaboonni kunniin dorgommii kanaaf qofa osoo hin taane, Awurooppaa maraaf waanta gumaachan guddaa qabu jedhan. ''Amma wanti murteessaan gara fuulduraa mil'achuudha. Tapha kanaaf miira tokkummaa duraan qabu uumuufi gara fuulduraa imaluudha.'' Minisitirri Muummee UK Boris Joonsan ergaa Twitter gubbaa maxxansaniin: ''Oduu kaleessa galgala dhageenye nan simadha. Kuni deeggartoota kubbaa miilaa, kilabootaafi hawaasa biyyattii keessa jiraniif bu'aa isa sirriidha. Tapha biyyaaleessaa keenya jaalannu kanaaf, eegumsa gochuu itti fufuu qabna,'' jedhan. Suppar Liigiin Awurooppaa ibsa baaseen waan jedhe: ''Haala amma jiruun piroojekticha irra deebiin ilaaluuf sadarkaalee barbaachisan ni qoranna. [Galmisaas] deeggartoonni kubbaa miilaa akka itti bohaaraniifi hawaasni kubbaa miilaas kanfaltii isaaf malu akka argatu gochuufi.'' Kilaboonni Ingiliiz 'gurguddoo jaha' jedhaman, Ispeenirraa ammoo Atileetikoo Maadrid, Baarseloonaafi Riyaal Maadrid; akkasumas Xaaliyaan irraa AC Miilaan, Inter Milaan fi Juventus, kilaboota liigii adda citee bahe kana keessa kanneen hirmaachuuf karoorfatanidha. Kanaanis dorgommii guyyoota gidduu torbee hundeessuu ture kaayyoon jaraa. Karoorri kunis deeggartoota, anga'oota kubbaa miilaa, qondaaltota mootummaa Awurooppaa keessa jiraniin hadheeffatamee mormame. Deeggartoonni 1,000 tahan istaadiyemii Cheelsii kan tahe Stamford Bridge fuulduratti, tapha gareensaanii Biraayitan wajjin qabu dursanii walitti qabamuun, mormii dhageessisaa turan. Kilaboonni gurguddoon 12 tahan waliigaltee liigicha hundeessuu yoo mallatteessan isaan keessaa jaha kilaboota Piriimer Liigii Ingiliziiti. Arsenaal, Cheelsii, Liiverpuul, Maanchister Siitii, Maanchister Yuunaayitidii fi Tootenihaam yoo tahan kaan ammoo AC Miilaan, Atileetiikoo Maadird, Inter Miilaan, Baarseloonaa, Yuventus fi Riyaal Maadirididha. Kilaboonni liigicha hundeessan guyyoota torban gidduutti dorgommicha gaggeessuu kan barbaadan yoo tahu, liigii biyyaalessaa keessa jiran keessattis itti fufuun dorgomu. Suupper Liigiin Awurooppaa kun garee 20 of keessatti qabata jedhamee yaadame. Kilaboota liigicha hundeessan 12 fi sadii ammoo amma itti dabalamu jedhamee kan eegamudha. 15n isaanii miseensota dhaabbataa yoo tahan, dorgommicha keessaa qabxii xiqqaa yoo fidanis gadi bu'uu hin danda'an. Miseensonni shan kaan ammoo dorgommii wagga waggaan gaggeeffamuun dorgommichaaf darbuun itti dabalamu. Dorgommiin haaraan kun Shaampiyoonsi Liigii amma gaggeeffamu kan morkatu yoo tahu, addunyaa irratti dorgommii kilaboota gurguddaa isa ol aanaa taha jedhama.


Maanchistar Yunaayitid rukuttaa peenalitii '%100 mirkana tahe' argachuu qaba ture jedhan Ole Gunnar Solskjaer

Abbootiin murtii kubbaa miilaa ''dhiibbaan alaa'' irra jira jedhan leenjisaan Maan Yunaayitid Ole Gunnar Solskjaer, erga kilabni isaanii rukuttaa peenaalitii 'mirkana tahe' dhorkamee booda. Taphni Dilbataa Cheelsii waliin ture 0-0 qabxii taheen obba'e. Gaaffiin kubbaa harkaan tuquu Callum Hudson-Odoi abbaa murtichaan kan kuffifame yoggaa tahu, Istuwaart Atwel dirreen ala bahuun iskiriniirratti kan ilaalan tahus yaada isaanii hin jijjiirre. ''Rukuttaa peenaalitii (adabbii) ture. Erga peenaalitiin nu kennamee wacni kahee qabee, peenaalitii dhorkamuun keenya na yaaddeessa,'' jedhan Solshaayer. Tapha hedduu nama hin harkifne Istaamford Birijiitti taphatame kana keessaa, taateen kun qalbii namootaa hawwateera. Hadsan-Odoyi fi Meson Giriinwuud, kubbaa karra eegaan Cheelsii Edwaard Meendii harkaan rukute dhuunfachuuf yaalaa turan. Kubbichi taphattoota lamaanuurra waan bu'e fakkaata. Giriinwuudiin ciqileesaa oliirratti, Hadsan-Odoyi ammoo harkaan tuqe. Abbaan murtee Atiwel garuu rukuttaa penaalitii hin kennine, taphicha ittuma fufsiisan. Tahus garuu, dirree keechaa bahuun iskiriinii akka ilaalan abbaa murtee viidiyoo ilaaluun (VAR) gaafataman. Atwel gara alaa bahuun kophaatti erga tv keessa ilaalanii booda, lakkii taphataan kun harkasaa gara kubbaatti hin sochoosne jechuun, murteesaanii duraanitti cichan. Yunaayitid erga barri taphaa darbee erga eegalamee qabee rukuttaa peenaalitii 22 argateera. Kunis kilaba kamuu rukuttaa afuriin caala. Kanaanis leenjisaan Livarpuul Kilooppi fi leenjisaan Cheelsii duraanii Laampaard, kilabni isaanii maaliif anga'ootarraa deeggarsi akkasii akka hin godhamneef gaafatan. ''Leenjistonni abbootii murtiirra dhiibbaa godhan jiru,'' jechuun Solshaayer Sky Sports'tti himan. ''Abbootiin murtii waanti kun akka isaan hin dhiibne nan amana. Garuu murteen kun hedduun na dinqe.'' Maaliif rukuttaan akka hin kennamne amma galeeraafi taanaan kan gaafataman Solshaayer: ''Lakkii. Tasumaa. Keessattuu taphicha dhaabanii, erga ala bahee ilaalee booda,'' jedhan. Leenjisaan Cheelsii Toomaas Tukel garuu taatee kana haala addaan ilaalan. ''Akkamiin kun murtee VAR tahuu dandaya? Taphataan diimaa uffate harkaan tuqee, peenaalitiif ilaalamaa?,'' jedhe. ''iPad irratti ilaaleera. Abbaan murtee maaliif deemee ilaaluu akka isa barbaachise naaf hin galle. Tahus peenaalitiin kennamuu dhabuusaatti gammadeera. Otoo kenname silaa, wanti hunduu in babbada ture.''


Pirimiyeer Liigii Itoophiyaa: Kilabiin Walqixxee Kanamaa 'taphni waliin dhahameera' jechuun komii dhiyeesse

Pirimeer Liigii Betking Itoophiyaa barana xumuramaa jirutti, taphni Dirree Dhawaa Kanamaafi Faasil Kanamaa gidduutti taphatame waliin dhaheera jechuun, Walqixxee Kanamaa Federeshinii Kubbaa Miilaa Itoophiyaatti iyyate. Tapha guyyaa Wiixataa Istaadiyoomii Yunivarsiitii Hawaasaatti gaggeeffameen, taphni Dirree Dhawaa Kanamaa 3 fi 1 Faasil Kanamaan xumurameera. Kanuma hordofee, kilabni sadarkaa gara gadii bu'uutti argamu Walqixxeen, taphichi burjaaja'eera jechuun komiisaa dhiyeeffate. Federeshiniin Kubbaa Miilaa Naannoo Kibbaa dhimmicha akka qoratuuf jechuun, kaampaanii dorgommicha qopheesuufi Federeshinii Kubbaa Miilaa Itoophiyaatti xalayaa barreessuu, pireezidantii ittaanaan kilabichaa Sharafaa Dalchoo BBCtti himan. Pirimeer Liigiichaan Adaamaa Kanamaafi Jimmaa Abbaa Jifaar gara liigii gadiitti kan mirkanaa'e oggaa tahu; Dirree Dhawaa, Walqixxeefi Sidaamaa Bunnaa akka hin buuneef wal morkachaa jiru. ''Taphichi burjaaja'uu isaatiin Dirree Dhawaan fayyadamaa taha, Walqixxeen ammoo ni miidhama,'' jedhan  pireezidantii ittaanaan kun. ''Tapha torban 24ffaan sa'aa 9tti Dirree Dhawaa Kanamaafi Faasil Kanamaa tapha qabu turan. Tapha kanaan Faasil gahumsaan gadi taphateera. Kanaanis Walqixxeen hojiin burjaajii narratti raawwate jechuun komii dhiyeesse. Kunammoo Federeshinii Kubbaa Miilaa naannichaatinis itti amanameera. Isaanis qaama dhimmichi ilaallatuuf iyyataniiru.'' Federeshiniin Kubbaa Miilaa Naannoo Kibbaa xalayaa barreesseen, tapha kanaan waliin dhawuun guddaa raawwachuufi kanarrattis qaamolee teknikaa federishinichaan gabaasni dhiyaachuufi himeera. ''Badiin kilaba kubbaa miilaa Walqixxee Kanamaarra raawwateefi burjaajiin taphaa, guddina kubbaa miilaa Itoophiyaaf farra,'' jechuun, qaamoleen dhimmichi ilaallatu tarkaanfii akka fudhatan gaafateera. Taphicha durayyuu odeeffannoon ''waliin dhahuun taphaa'' mudachuu danda'a kan jedhu waan tureef, Federeshinichi ogeeyyii bobbaasee taphicha hordofaa ture jedheera. ''Komiin kan dhiyaate har'adha [Kibxata].... deebii barbaadna,'' jedhan. Gaaffiin dhiyeessanis adeemsi taphichaa qaama walabaan haa ilaalamu kan jedhu tahuu eeruun ''ulaagaaleen adeemsi taphichaa itti ilaalamu waan jiraniif, waan dhibu miti,'' jedhan. Gahumsa Faasil Kanamaa duraanii, taphoota amma dura taphateefi haala ture hunda, qaama walabaan akka ilaalamu gaafachuu himan. Tarii Faasil Kanamaa waancaa kaasuun isaa, taphnisaanii geeddaramuu mala kan jedhu tilmaama tokko tahuu mala. Dubbi himaan Federeshinii Kubbaa Miilaa Itoophiyaa Baahiruu Xilaahun gamasaaniin, xalayaan isaan gahuu mirkaneessuun, komii kana ilaaluuf aangoo kan qabu kaampaanii taphicha hoogganu akka tahe himanii, humnasaanii ol taanaan garuu Federeshinichi akka ilaalu himan. Faasil Kanamaa tapha 22 taphachuun qabxii 52 liigicha dursuun Chaampiyoonaa Pirimeer Liigii Beetking Itoophiyaa taheera. Itoophiyaa Bunnaafi Haadiyyaa Hosaa'inaa ammoo ittaananii taa'aniiru. Taphataan kilaba Buna Itoophiyaa Abubakar Naasir galchii 27 lakkoofsisuun, rekordii bara taphaa tokkootti goolii hedduu galchuu cabseera. Mujib Qaasim goolii 20n akkasumas Geetanah Kabbada ammoo goolii 12n sadarkaa 2ffaa fi 3ffaarratti argamu.


Imimmaan maatiifi dhiibbaa PSG - filannoon Liyoonel Meesii ittaanu maali?

Liyoonel Meesii Baarselonaa gadhiisuun kilaba biraaf taphachuu akka barbaadu wayita himetti, namuu oduu kana imimmaaniin simatan. Haatahu malee, Mesiin kilabicha gara mana murtiitti geessuuf yaada qabu gara boodaarra jijjiire. Waliigalteen mallatteesse bilisaan akka gadhiisuu danda'u na dandeessisa jedhuus, kilabichi garuu lakkii jedhe. Mesiin yeroo garagaraatti kilabicha gadhiisee deemuuf yaadus, akka yeroo ammaatti garuu gadhiisuuf itti dhiyaatee hin beeku. Liyoonel Meesii kilaba Baarseloonaatti kan makame umuriisaa ganna 12tti oggaa tahu, wayita sana abbaasaa Ispeen jiru wajjin jiraachuuf filatee achitti hafe. Harmeen isaa garuu Arjentinaa turte, garasitti deebiyuu hin feene, kanaanis maatiin gargara bahe - murtoo jireenya geeddaru ture. Murtoon amma murteessuuf adeemus hagas mara dhiibaa olaanaa qabaachuu baatus, murtoo salphaa miti. Hegereen taphataa kanaa dubbii ijoo tahuutti kan deebiye ammoo, torbee kana Baarselonaan tapha Chaampiyoons Liigiif PSG keessummeessuu isaa hordofeetu. PSGn fedhii Meesii fudhachuuf qaban irra deddeebiin kan ibsachaa turan oggaa tahu, ammallee ittuma jiru. Taphni PSG waliin qaban dhiyaachaa hanguma dhufeen, Baarselonaatti ergaan gama Firaansiin waa'ee hegeree Meesii gahaanii jira. Barruleen France Football jedhamu, suuraa Meesii gulaalameefi tisheertii PSG uffatee jiru maxxanseera. Baarsaan kilaba Faransaay kana kabajaa amalu kennuu dhabuun himataniiru. PSGn garuu, Meesiin kontiraannisaa kan xumurame waan taheef, akkuma barbaadanitti gaafachuuf mirga akka qaban himu. Meesiin yaadasaa ifatti miidiyaatti akka dabarfateetti, namoonni hedduun hiriyootasaa dabalatee, akka murteessuuf dhiibbaa irratti taasisuu isaaniif gaddeera. Dhimmi Meesii kun murtee kilaboonni biroo dabarsan irrattillee dhiibbaa geessisaa jira. Kevin de Bruyne waliigaltee Maan Siitii waliif mallatteessuuf jiru qabatee turseera. Sababni kanaaf jedhame ammoo wanta miidiyaa Beeljiyem inni amanu irratti bahedha. Waanti gabaafame, De Bruyinaan kontiraata haaraayaa kanaan hangi maallaqaa Siitiin dhiyeesseefitti hin gammadne. Sababiin isaa tarii Siitiin maallaqicha kan qusatan Meesiin yoo dhufe jedhaniitu taha. Wanti Meesiin haga ammaatti murteesse yoo jiraate, haga barri taphaa kun obba'utti murtee ittaanu kamuu akka murteessuu hin barbaadnedha. Ka jalqabaa, pireezidantii Baarseloonaa haarayaana eenyu akka tahu baruudha. Kaanafis kanneen maqaan isaanii kahu keessaa pireezidantiin duraanii Joan Laporta isaan tokko. Akka oduun waahillan isaa biraa dhuftutti akka jettu, yoo namni kun filannicha mo'atan taate, Meesiin kilabicha keessa ni tura. Meesiin gaaf tokko gara Ameerikaa godaanuun MLS keessa taphachuu fedha. Yaadni kunis haadha warraasaa Antonella fi Daniella Semaan'in guddoo jajjabeeffamudha. Daniella'n haadha warraa hiriyaa dhiyoo Meesii kan tahe Cesc Fabregas'ti. Faabrigaas fi haati warraa Daani'elaan, imalasaanii ittaanutti akka wajjin tahan Meesii amansiisuuf guddoo yaalaniiru. Kunis liigii biyya Ameerikaa = 'Major League Soccer' jedhamudha. Kubbaa miilaa keessatti yeroo yeroon haalonni ni jijiiramu. Baarseloonaan erga 2019 as Riyaal Maadrid, Atileetikoo Maadirid fi Sevilla injifatanii hin beekan. Meesiin yogguu Baarselonaan tapha kilaboota kanniin wajjin qabanirratti yoo injifataman maaltu itti dhagahama laata? Liyoonel Meesiin kaadhimamtoota pireezidaantummaa kilabichaa kan tahan namoota sadaniittuu haga ammaatti hin haasofne. Haasawuufis fedhii hinqabu. Pireezidaantii haaraa tahee nama muudamuttis waa'eesaa maal gochuu akka qabu itti hin himu. Jalqaba namtichi waanta isaaf dhiyeessu dhaggeeffata. Karroorrisaas maal akka tahe bara. Achi boodas otoo hin eegamin gaaf tokko otoo hin eegamiin, murtoo umurii gaheessummaa isaatti isa guddaa tahe murteessa. Hagasittuu PSG fi Maanchistar Siitiin obsumaan eeggatu.


Raul Jimenez: Jifataan Woolviz Luwiziin erga walitti bu'anii booda hospitaala gale

Jifataan kilaba Wolvis, Raawul Jimeenez tapharratti erga taphataa biraan mataan walitti bu'anii booda, hospitaala keessatti dammaqe. Tapha Arsenaaliifi Wolvis taasisan kanaan Wolvis 2fi 1n injifateera. Tapha Dilbata istaadiyemii Emireetisitti taasifameen, taphni eegalamee daqiiqaa muraasaan booda, Jimeenez koornaa rukutame mataan dhawuuf wayita yaalutti, ittisaa Arsenaal Deevid Luwiiz waliin walitti bu'an. Taphataan ganna 29 Jimenez, achuma dirreerratti oksijinni kennameefii kan ture oggaa tahu, taphichis daqiiqaa 10f adda citee ture. ''Jecha 'code red' jedhu dhageenye,'' jedhan leenjisaan Wolvis, Nuno Espirito Santo. ''Sa'aatii hamaa ture. Maaltu sitti dhagahama? Rifaatuufi shororkaa. Fuula taphattootaarratti waa agarta. Haalichi daran cimaa ture. Badaa ture.'' Leenjisaan Arsenaal Mikeel Arteettaa gamasaatiin ''wanti hamaan tokko uumamuusaa'' haala taphattootaarraa hubadheen ture jedha. Ittisaan Arsenaal Luiz, ganna 33, erga taateen kun mudatee mataarratti baandeejii maraniifi tapha kan itti fufe oggaa tahu, boqonnaan booda geeddaramee baheera. Akka Nunon jedhanitti jifataan lammii Meksikoo kun qorannoon taasifamaa jiraachuufi ''Amma dubbachaa jira, dammaqeera. Qorannoo barbaachisaa tahe godhuu qabna. Harka gaariirra jira.'' Jimeeneez istireecharaan baatamee dirreerraa kan bahe oggaa tahu, waqtii Pirimeer Liigii dabre keessa goolii 17 Wolvisiif galcheera. Kilabichis torbaaffaa tahuun xumure. Arsenaal waan jedhe, erga taateen kun mudatee booda, seera barbaachisu hordofuun Luwiiz deebiyee akka taphatu goone jedha. Haatahu malee, erga baandeejii hidhatee deebiyee taphachuu eegalee dhiigni yaa'aa ture. Boodarra garuu boqonnaan booda Rob Holdiingin jijjiiramee bahe. Taphattoonni kubbaa miilaa, wayita leenjiifi dorgommiirra sammuurra miidhaan (concussion) gaheera jedhamee shakkaman, dirreerraa oggasuu akka bahan qajeelfamni FA akeeka.  Taphataan kunis haga wal'aansi barbaachisaa tahe godhamuufitti gaar dirreetti deebiyuu hin dandayu. Ergasii leenjisaa Arteettaan waan jedhe: ''Qajeelfama barbaachisu hunda hordofnee isa [Luiz] qoranne. Akka of hin wallaallees mirkaneeffanne. Qorannoo dabalataas isaaf gochuu itti fufu. Miirri gaarii itti dhagahamaa hin turre, kubbaas mataan dhahuu yookaan deebisuu hin dandeenye turre. Itti fufus hin dandeenye,'' jedhe Arteettaan.


Liivarpuul: Jaargen Kiloop kilabichatti 'nama biraatu murtoo jijjiirraa taphattootaa dabarsaa jira' jedhe

Leenjisaan Liivarpuul Jaargen Kiloop jijjiirraa taphattootaa ilaalchisee ''nama biraatu murteessaa jira'' jedhe. Shaampiyoonaan Pirimeer Liigii bara dabree, taphattoonni jalaa miidhamanis, yeroo jijjiirraa taphattootaa ji'a Amajjiitiin taphataa tokkoyyuu hin mallatteessisne. Ittisaan isaanii Varjil vaan Daayik fi Joo Gomez yeroo dheeraaf taphaan ala tahaniiru. Jifataan isaanii Diyoogoo Jootaas dhiyeenya kana ''yoo xiqqaate torban jahaaf'' taphaan ala taheera. ''Gabaa jijjiirraa kanaan waa gochuuf murteessuu hin danda'u,'' jedhe Kiloop. Erga Liivarpuul gaafa Kamisaa dirreesaanii Anfild gubbaa Barnileen 1fi 0n mo'amanii booda yaada kennaniin, leenjisaan lammii Jarman kun ''murtoowwan kunniin murtee koo miti,'' jedhaniiru. Guyyaa ittaanu (Jimaata) wanti jechuu barbaadan maal akka tahe kan gaafataman Kiloop: ''Kun waanuma amma dura turedha. Nama biraatu murteewwan kanniin dabarsa,'' jedhan. ''Guyyaa guyyaatti dhimmoota kanniin irratti ni haasoyna. Maal fooyyeessuu qabna kan jedhuufi yaada garaagaraa waliif qoodna. Tahus garuu, maallaqa baasuu hin danda'u. Baasees hin beeku. Nama burjaajessuu hin barbaadu. Waanin jechuu barbaade jedheera.'' Liivarpuul Waancaa FA Cup marroo afraffaaf gara Old Trafford deemuun Maanchistar Yunaatid waliin guyyaa Dilbataa taphata. Achiin boodas tapha Pirimeer Liigiin, torban ittaanu gaafa Kamisaa gara Totanihaam imaluun morkii taasisa. Liivarpuul dirreessaanirrati otoo hin mo'amin tapha 68 yookaan waggaa sadii ol dabarsanii, gaafa Kamisaa Barnileen injifatamuun milkiin isaanii xumura argate Yeroon jijjiirraa taphattoottaa kilaboota Pirimeer Liigiifi 'English Football League' keessa jiraniif gaafa Guraandhala 1 (February) 2021 goolabama.


Kylian Mbappe tapha PSGn 4-1 Baarselonaa injifate irratti hatiriikii hojjete

Tapha Chaampiyoons Liigii Awurooppaa Paris St-German Baarselonaa injifatan irratti Kylian Mbappe goolii sadii galchuun hatiriikii hojjete. Tapha dirree Baarsaa Nuo Kaampitti taphatame kanaan PSGn haala gaariin hin jalqabne ture. Gooli ishee duraa Meesiin rukuttaa penaalitiin daqiiqaa 27ffaarra galche. Taphataa urjii kubbaa miilaa yeroo kamuu jedhamuun kan beekamu Meesiin, dirreesaa gubbaatti taphataa Firaans wajjin Waancaa Addunyaa kaase Mbaapeen caalameera. Mbaappeen tapha kanarratti galchiiwwan 3 kan lakkoofsise yogguu tahu, goolii afraffaa ammoo Moise Kean lakkoofsiseera. Marroon tapha kanaa Bitootessa 20 Paarisitti kan gaggeeffamu yogguu tahu, wayita sanattis Neeymaar miidhaarraa bayyanatee akka deebiyu ni eegama. Taphni Chaampiyoons Liigii kilaboota Awurooppaa gurguddaa gidduutti adeemsifamu yeroo hedduu, tapha miiraan guutamee fi haalaan cimaadha jedhamudha. Inni kun garuu kan Mbappen itti mul'atee, kubbaa taphaas kan fudhatee gale taheera. Jifataan ganna 22 kun bara dabre xumura waancaa kanaaf gahuun, Baayer Muunikiin mo'amaniiru. Tahus garuu kilabni Chaampiyoonaa Liigii Faransaay tahan kun, leenjisaa haarayaa Mauricio Pochettino wajjin karaa dansaarra waan jiran fakkaatu. Pocheetiinoon 2019 keessa kilba Ingiliiz Totanihaamin kan ari'ame oggaa tahu, waancaa kanaaf Mbappe qabatanii morkataa cimaa tahu jedhamee eegama. Tapha kanaan dura taphoota walfakkaataa (knockout) sagal dabraniif goolii tokko callaa ka galche taphataan kun, tapha Kibxata galgalaan garuu seenaa kana haalaan geeddare. Jifataan kilaba Monaakoo duraanii kun, Faustino Asprilla fi Andrei Shevchenko'tti aanuun taphataa sadaffaa Chaampiyoons Liigii irratti Baarseloonaa irratti hatirikii hojjete taheera. PSGn silaa goolii kaanillee itti daruu malan, garuu goolii eegaan Baarsaa Ter Stegen, yeroo lama kubbaawwan qaqqaalii saaphana keessa lixuu oolche. PSGn ammaaf olaantummaa fudhataniiru. Tahus garuu taphni marroo lammaffaa waan hafeefuu, obba'eera jechuu hin dandeenyu. Maaliif jennaan, seenaan akkasii amma duras mudatee ture  - Baarsaan marroo jalqabaan 4fi 0n mo'amanii, marroo lammaffaan ammoo 6fi 1n mo'achuun seenaa ajaa'ibaa dalagan.


Fernandes, Lingaard, Lukaakuufi jijjiirraa taphattootaa haasawaman kaan

Maanchistar Yunaayitid taphataa ganna 26 Biruunoo Fernaandeesh afaan barbaaddota isaarraa baasuuf waliigaltee haaraa torbeetti paawundii 200,000 argamsiisuuf dhiyeessuufiif akka jiran beekame. Kilaboonni akka Baarseeloonaafi Riyaal Maadriid taphataa Yunaayitid erga dhufee dhiibbaa guddaa uumuu danda’e kana fudhachuuf warra saammachaa jiru keessaayyu. Taphataan sarara jidduu Jeesii Liingaardi, Maanchistar Yunaayitid Amajjii dhufu keessa akka isa gadhiisu gaafachuufi jedhame. Liingaardi kilaboota Piriimiyar Liigii hedduun akkasumas kilaboota Iskootiish, Reenjarsi fi Seeltiikiin barbaadamaa kan jiru ta’uutu gabaafama. Taphataan kun garee jalqabaa keessatti sa’aatii taphaa argachaa jiraachuu baatus, Yunaayitid koontiraata haaraa wagga tokkoof turu kennuufiif akka fedhan himama. Leenjisaan Arseenaal Maayikil Arteetaa kilabnisaa duraanii Maanchistar Siitiin taphataa sarara ittisaa Ingilaandi Joon Istoones gurgurtaaf kan dhiyaatu yoo ta’e akka isa beeksisan gaafachuun gabaafame. Intar Miilaan taphataa Eevartan fi Maanchistar Yunaayitid duraanii Roomeeluu Lukaakuuf waliigaltee haaraa kennuuf haasawaa jiraachuun dhaga’ameera. Taphataan Beeljiyam ganna 27 kun Juveentuusiin dabalatee kilaboota biroonis ni barbaadama jedhamaa jira. Daayirektarri Ispoortii PSG Liyoonaardoon taphataa sarara fuulduraa Firaansi Kiiyliyaan Imbaappee kilabicha keessa tursiisuuf yaaliin taasifamaa jiru haala gaariirra jira jedhani. Tootanhaam taphataa sarara jidduu Biraaziil Wiiliyaaniin ganna darbe Cheelsiirraa mallatteessisuuf ‘‘yeroo keenya hin qisaasne’’ jedhani. Sababni isaas miindaan Arseenaal taphataa umurii wagga 32 kanaaf dhiyeesse humna keenyaa ol waan tureefi jedhani.


Totanihaam 2-0 Arsenaal: Aubameyang tibbana maaliif goolii galchuu rakkate?

Xiinxalaan kubbaa miilaa Jermaine Jenas jifataan Arsenaal Pierre-Emerick Aubameyang galchii galchuuf rakkachuu isaa ilaalchisee ''akka galchu waan ofitti amane hin fakkaatu,'' jedha. Tapha darbii guyyaa Dilbataa Totanihaam waliin taasisan irratti, Totanihaam 2 fi 0n Arsenaaliin injifataniiru. Akka Jenaas jedhutti, warri Gunners (maqaa Arsenaal ittin beekamu biraa) kubbaa qabatanii taphachuun gaarii turanis, warra Spurs'f (maqaa Totanihaam ittin beekamu biraa) garuu tasumaa yaaddoo waan itti tahan hin fakkaatan ture. Gabatee liigichaa wayita ilaaltan tarii Arsenaal haalaan gadi bu'ee argama taha, kun garuu haala qabatamaan gahumsi isaanii akka sadarkaa amma irra jiranii waan hagas gadi bu'e natti hin faakkatu. Garuu wanti tokko ifadha - ofitti amanamummaa qabaachuun daran rakkachaa jiru. Kanarratti dabalee ammoo taphataan waqtii taphaa dabre keessa, haalaan taphachuun qabxiiwwan gaggaarii isaanii argamsiisaa ture, gahumsi isaa daran laafe. Waa'ee Piyer-Emerik Obaameyaang dubbachaan jira. Bara dabre keessa taphoota 35 irratti gooliiwwan 22 galchee ture, barana garuu taphoota 11 irratti lama callaa galche. Taphataan sarara fuulduraa ykn jifataan kamuu yeroosaa keessatti, gahumsi gadi bu'uun mudachuun waanuma baramedha. Obaameyaangis kanumatu mudachaa jira. Erga waqtiin taphaa baranaa eegalamee as yeroo dhumaatif Sadaasa 1 Maanchistar Yunaayitid irratti rukuttaa peenaaliitii galche. Tapha Dilbataa irratti carraa goolii galchuu argatee ture - wayita Kiyeraan Tiyernii kubbaa bareedaa tahe dabarseefi ture tahus, inni garuu baay'ee osoo itti hin dhimmamin mataan rukute. Kunis taphataa nan galcha jedhee amanurraa waan dhufe miti. Kana malees si'a tokkos kubbaa rukutee Toby Alderweireld'n kan deebifames haaluma walfakkaataa qaba. Aubameyang ittisaa kana bira kutee waan darbuuf yaade hin fakkaatu, yaaliis hin goone. Obaameyaang akka bara dabreetti taphachaa hinjiru jennus, kun hundi garuu rakkoo isaa qofa miti. Kubbaan isa qaqqabuus akka durii miti. Tapha Totanihaam waliin godhaniin karoorri Arsenaal, kubbaa gara dhaattuu baasanii, naannoo galchiitti olkaasaanii dabarsuu ture. Hedduu akkas godhan. Kana jechuunis Obaameyaang, Aleksaandar Laakaazet, akkasumas Edii Nikeetiyaah, ittistoota Totanihaam waliin kubbaa argachuuf ol utaaluun isaanirra ture. Kunimmoo yeroo hedduu waan milkaa'u miti. Achis leenjisaan warra Spurs Moorinoon inumaa ittisaa tokko boodarra itti daran. Amma dura gareen Arsenaal haala taphaa kanaan olitti akkaataa taphaa qabu turan - dandeettii fi waa haaraa uumuu kana caalu qabu turan. Leenjisaan isaanii Arteettaan kana caalaa hojjechuun, kana deebisuutu isarra jira. Wayita gahumsa gaariirraa jira Obaameyaang kubbaa gama oliin dhufan to'atee to'achuun maqaa gaarii qaba - kun garuu haala taphaa Arsenaal barame miti. Qaawwa garee morkataa isaanii barbaaduu, akkasumas sarara biraa fayyadamuun, kubbicha ittisaa bira dabarsuun jifattoota isaanii biraan gahuu qabu. Haala taphaa amma jenne garuu, tapha Totanihaam waliin hin agarre.


Maanchistar Yunaayitid 1-0 West Ham: Maan Yunaayitid xumura-nuusaa Waancaa FA gahan

Iskoot Maaktomaneey yeroo dabalataa keessa goolii galcheen, Maanchistar Yunaayitid - Weest Haam mo'achuun xumura-nusaa Waancaa FA gahuu dandayan. Halkan daran qorraa tahe Old Tiraaforditti, daqiiqaawwan 90 keessatti Yunaayitid carraan taphicha obbaasuuf qaban, galchii eegaa Weesti Haam Faabiyaanskiin fashalaa'e. Oggas Viktar Lindaloof kubbaa mataan dhawuun galchuuf yaaluus, goolii eegaan qaxalee kun jalaa fashaleesseera. Haatahu malee, taphni kun seenaa keessatti taatee biraatinis ni galmaa'a. Taphataa yeroo duraatiif miidhaa mataarra gahuun (concussion substitution) jijjiirames itti agarredha. Taphataan sarara ittisaa Weesti Haam, Isaa Diop erga jifataa Yunaayitid Maarsiyaaliin mataan walitti bu'an booda, yeroo boqonnaatti jijjiirameera. Goolii McTominay galcheef kubbaa mijeessee kan dabarse, Maarkas Raashford ogguu tahu, Raashford Yunaayitidiif tapha 250ffaa taphate. Mo'annaa kana booda, Maan Yunaayitid xumura-nuusaaf (kilaboota saddeet xumuraa) ganna torbaaf walitti aansuun gahuu danda'eera. Yunaayitid Waancaa kana yeroo xumuraaf kan injifatan 2016tti ture. Taphni Kibxata galgalaa kun seenaa kubbaa miilaa Ingiliiz keessatti jijjiirraa miidhaa mataarra gahe itti jijjiirame jedhamee galmaawa. Ittisaa lammii Faransaay ka tahe Diop erga ittisaan Weestihaam Ogbonaa koronyoorratti miidhamee booda jijjiiramee gale. Haatahu malee Diop ofumasaa Maarsiyaal waliin kubbaa kornaarraa rukutame rukutuuf jecha mataan walitti bu'anii miidhame. Taphatoonni lammannuu erga wal'aansi gabaabaan taasifameefi booda taphicha itti fufan. Haatahu malee yeroo boqonnaatti, qajeelfama lafa kaa'ame hordofuun qorannoo dabalataa taasifameen, Diop taphataa biraa - Ryan Fredericks'n jijjiiramee bahe. Qajeelfamni jijjiirraa kun kan hojiirra oole keessattuu erga taphattoonni Arsenaaliifi Wolvis - Luwiiziifi Jimeenez mataan walitti bu'anii miidhaan irra gahe boodadha. Tapha istaadiyemii Emireetisitti taasifameen, taphni eegalamee daqiiqaa muraasaan booda, Jimeenez koornaa rukutame mataan dhawuuf wayita yaalutti, ittisaa Arsenaal Deevid Luwiiz waliin walitti bu'an. Taphataan ganna 29 Jimenez, achuma dirreerratti oksijinni kennameefii kan ture oggaa tahu, taphichis daqiiqaa 10f adda citee ture. Ittisaan Arsenaal Luiz, ganna 33, erga taateen kun mudatee mataarratti baandeejii maraniifi tapha kan itti fufe oggaa tahu, boqonnaan booda geeddaramee baheera.


Liivarpuul barana piriimiyeer Liigii injifachuuf carraa fixateera jedhan Kiloop

Liivarpuul kaleessa Leestar Siitiin erga injifatamee kan dubbatan leenjisaan kilabichaa Jaargen Kiloop barana qabsoon piriimiyeerliigii irra deebiin injifachuu xumurameera jedhan. Liivarpuul Sanbata xiqqaa kaleessaa Leester Siitii kan amma sadarkaa lammaffaatti ol dhufeen 3-1'n injifatamuun taphoota walitti aanan torba taphate keessaa shan injifatameera. Liivarpuul hanga daqiiqaan 90 dhumuuf daqiiqaan 10 hafutti goolii Mohaammad Saalaan kubbaa bareeda Fermiinihoorraa argate lakkoofsiseen dursaa ture. Sana booda dogoggoroota goolii eegaafi taphattoota ittisaan gooliiwwan sadi itti lakkaawamaniin qabsoo liigicha irra deebiin injifachuun kabaja eegsifachuun ala ta'e. Amma Liigicha qabxii 53'n kan dursaa jiru Maanchistar Siitiirraa qabxii 13'n fagaatanii sadarkaa afraffaarra jiru, sanuu osoo Siitiin tapha tokko harkaa qabuu. Leenjisaan Kilabichaa Kiloop ''garaagartummaa kana dhiphisuu waan dandeenyu hin se'u. Waayeen liigicha injifachuu nu hin yaachisu. Nu gowwoota miti'' jedhan. Kilabicha bara darbe yeroo kanatti qabxii kuufatee ture irraa amma qabxii 24'n hanqatee argama. Liigichi jalqabame torbanoota turan keessatti akka gaarii kan hin turre Maanchistar Siitiin si'ana taphoota walitti aanan hedduu osoo hin injifatamiin itti fufuun amma Piriimiyeer liigii Ingiliiz osoo tapha tokko harkaa qabuu qabxii torbaan dursaa jira. Sanbata xiqqaa kaleessaa taphni guddaan Tootanhaam Hootisper waliin si'oominaan eegamaa tures injifannoo Siitii amansiisaa ta'e 3-0 xumurame. Leenjisaan Siitii Peep Gaardiyoolaan tapha injifannoo kaleessaa keessatti taphataa hamilee garee isaa jabeesseefi sochii gaarii agarsiisuun goolii lama lakkoofsise Ilkay Gundoganiin jajaniiru. Lamaffaarra kan jiru Maanchistar Yunaayitid tapha Westi Biroom waliin tapahatu yoo injifate Siitii irraa qabxii shaniin fagaatee qabsoo Shaampiyoonaa ta'uu itti fufa.


Arsanaal 4-2 Leeds: Pierre-Emerick Aubameyang erga hatriikii dalage booda Arsenaal galateeffate

Piyeer Emerik Obaamaayaang erga goolii sadii galchuun Liids injifatan booda, Arsenaal ''yeroo cimaa'' dabarse keessa deeggarsa isaaf godheef galateeffateera. Taphataan ganna 31 kun erga harmeen isaa dhukkubsatanii booda, Amajjii keessa taphootni lama jala taraniiru. ''Namni hunduu jaalala anaaf, haadhakoof akkasumas maatii koof agarsiisaa turan,'' jechuun jifataan kun Sky Sports'tti hime. ''Kilabichaafi deeggartoota hundaaf galatoomaa jechuun fedha.'' Obaamayaang galchiisaa qaraa daqiiqaa 14ffaa irratti kan galche oggaa tahu, ka lammeessoo ammoo rukuttaa peenaalitiin galche. Taphataan sarara duubaa Hektor Belariin ammoo goolii sadaffaa boqonnaa bahuun dura galche. Boqonnaa booda deebi'anii hedduu osoo hin turiin, Obaamayaang gooliisaa sadaffaa mataan dhawee galchuun 'hat-trick' dalage. Kunis Pirimeer Liigiirratti isa jalqabaati. Gareen morkataa Liids 4fi 0n durafamuurraa ka'anii goolii lama Struijk fi Koostaa galchaniin, Arsanaaliin sossodaachisuu eegalanii turan. Tahus garuu taphichi 4 - 2 taheen akkasumatti goolabame. Kanaanis Arsenaal sadarkaa Pirimeer Liigiirratti Liids caaluun 10ffaa galeera. Erga ji'aati as yeroo jalqabaaf jalqaba kan hiriire jifataan Arsenaal - Obaamayaang, kilaba Landan kanaaf hagam qaalii akka tahe mirkaneesseera. ''Hatirikiin kun anaaf hiikaa guddaa qaba,'' jedhe taphataan sarara fuulduraa kun. ''Ani nama yeroo hunda cimee hojjetudha. Yeroon dabarse hedduu rakkisaa ture.'' Erguma taphichi tokko jedhee eegalee kaasee, taphataan lammii Gaaboon kun si'oomina guddaan taphachaa ture. Kunis taphataa Arsenaal erga tahee booda yeroo lammataaf hatirikii hojjete - yeroo duraaf tapha tokkorratti goolii sadi kan galche Caamsaa 2019 Liigii Awurooppaarratti, tapha Vaaleensiyaa wajjin taasisan irra ture. Leenjisaan kilabichaa Mikeel Arteettaas taphataa kana jajuuf yeroon dheeraa itti hin fudhanne ture. Taphataan kun milkaa'ina Arsenaaliif taphataa ''furtuudha'' jedhe. ''Goolii Piyeer Emerik Obaamaayaang dhabnee turre. Isas gahumsasaa guutuun arguuf yaadaa turre,'' jedhe Arteettaan.


Pirimyeer Liigii Ingiliiz: 'Goolii 4-1 injifatamuu keenya ibsuun akkaan ulfaata' - Kiloop

Taphni Piriimiyeer Liigii Ingiliz shaampiyoonaa bara darbee Liivarpuuliifi kan barana liigicha dursaa jiru Maanchistar Siitii gidduutti taphatame injifannoo Siitii 4-1 goolabame. Siitiin dirree Liivarpuul Anfiilditti yeroo injifatu erga bara 2003 kun kan jalqabaati. Peep Gaardiyoolaan ammoo yeroo jalqabaaf leenjisaa Siitii ta'uun Anfiilditti argaman. Walakkaa jalqabaa tapha kanaan gareen lachuu goolii osoo hin galchiin boqonnaa bahan. Ta'us garuu Siitiin rukuttaa peenaalitii argate Gundogaan galchuu osoo hin danda'aiin hafeera. Boqonnaa booda taphni jalqabamee daqiiqaa afuritti Gundogaan goolii jalqabaa galche. Liivarpuul rukuttaa peenaalitii argatee Moo Saalaan lakkoofsiseen qixxee ta'uu danda'us, dogoggoroota goolii eegaan Liivarpuul kan miidhamaa deebi'e Alisan Beeker hojjeteen Siitiin gooliiwwan biroo sadii galchuun injifannoo murteessaa ta'e argate. Injifannnoo kanaan Siitiin qabxii shaniin kan lammaffaarra jiru Maanchistar Yunaayitid dursaa jira. Siitiin osoo tapha tokko harkaa qabuu, Liivarpuuliin ammoo qabxii 10'n dursuu danda'eera. Leenjisaan Liivapuul Kiloop, BBC Sport'tti yoo himan ''tapha gaarii fi dogoggora guddaan daawwadhe. Tapha kamuurratti dogoggoroota akkasii yoo raawwattu, gooliin sirratti lakkaa'amuu hin oolu.'' Taphni walakkaa jalqabaa gaarii akka ture dubbatan Kiloop. Boqonnaa booda tooftaa jijjiiratanii galan, nutimmoo sarara gidduutti sochii gahaa gochuu hin dandeenyee jedhan. ''Kubbaa miilaa taphannetti gammadeera. Goolii 4-1 injifatamuu keenya ibsuun akkaan ulfaata.'' Leenjisaan Siitii Peep Gaardiyoolaa gama isaan boqonnaa booda ''gahumsaan taphni taphanne adda addummaa uumeera'' jedhan. "Waggoota hedduuf asitti injifachuu hin dandeenye ture. Yeroo itti aanu bakka uummatni jirutti injifanna jedheen abdadha. Anfiild qormaataan kan guutame jedhan. Injifannoo barbaachisaa ta'e ta'us dubbatanii taphoota walitti aanan 10 injifachuun addadhas jedhaniiru.


Pirimarliigii Ingiliiz: Galchiin Farmiinihoo daqiiqaa xumuraa Liivarpuul dursaa liigichaa goote

Goolii Roobeertoo Farmiinihoon daqiiqaa dhumaarratti mataan rukutee galcheen Liivarpuul Totanhaam Hootispar irraa saadarkaa tokkoffaa fudhate. Tapha dirree Liivarpuul Anfiildirratti halkan sa'aa shan irraa eegalee taphatameen Liivarpuul dursee kubbaa Mohaammad Saalaa dhiitee taphattoota ittisaa Tootenhaamiin kallattii jijjiiree galeen dursa qabate. Liivarpuul kubbaa harka caalu to'atee dhibbaa uumee taphachaa kan ture yoo ta'u Tootanhaam tooftaa taphaa ittiin beekaman Kaaawuntar attaakiin daqiiqaa torba booda goolii Saan galcheen qixxee ta'anii boqonnaaf bahan. Boqonnaan booda Tootanhaam carraa goolii uumuu danda'us, daqiiqaa 90'ffaarrattii goolii Robeertoo Farmiinihoon mataan rukutee galcheen Liivarpuul Tootanhaam irraa qabxii sadii argachuun sadarkaa tokkoffaa qabachuu danda'eera. Tootanhaam torbee jalqaba Piriimiyeer liigii kanaatti Evertaniin erga injifatamee booda reefu injifatame. Tapha kana irratti leenjisaan duraanii Liivarpuul Gerard Houllier kan ganna 73 torbee kana addunyaarra boqotan yaadatamaniiru. Gammachuu isaanii bifa addaan dirree keessatti kan agarsiisan leenjisaan Liivarpuul Jaargan Kiloop, tapha gaarii akka turee fi Totanhaamiin injifachuuf tooftaan jiru yeroo hundumaa kubbaa to'achuudha jedhan. Gooliin Tootanhaam galche oofsaayiidii ykn sarara taphaan ala jedhanii akka amananiis himaniiru. Joosee Moorinihoo gama isaaniin gareen isaanii gaarii akka turee fi injifatamuun akka hin malleef himan. Gama kaaniin gooliin Obaamiyaang galche Arsenaal Saawuuzaamteeniin mo'amuu baraareera. Torbee jaha dura Maanchistar Yunaayitidiin erga inifatee booda Arsenaal taphoota walitti aanan jaharraa qabxii sadii qofa argatee amma sadarkaa 15'ffaarratti argama. Taphataan kilabichaa duraanii Tiiyoo Waalkoot kilaba isaa duriirratti goolii galcheen boqonnaa bahanii, boqonnaa booda Obaamiyaang qeeqa goolii galchuu dhabuusaa callisiisu galcheera. Leenjisaan Arsenaal Maayikil Arteetaan taphattoota 10'n qabxii qooddachuu danda'uun isaanii kilabichi suuta bayyanachaa akka jiru agarsiistuudha jedhaniiru.


Zaambiyaa: 'Akka Obamayaang, Saalaa, Maanee ta'uu nan danda'a' - Paatsan Daakaa

Kilaba Oostiriyaa Reed Buul Saazibargiif kan taphatun lammiin Zaambiyaa Paatsan Daakaa hireen inni kilaboota Awurooppaa gurguddoof taphachuuf qabu bal'ataa jira. Taphataan ganna 22 kun bara 2017 taphataa daragaggeessa cimaa Konfedereeshinii Kubbaa Miilaa Afrikaa ta'ee filatamee ture. Kutannoo jabaa akka qabu kan himamuuf Daakaan akka Peeree Obamayaang, Moo Saalaa fi Saadiyoo Maanee taphataa cimaa ta'uu akka danda'u hime. "Obboloota koo gurguddoo akka Obamayaang, Saalaa fi Maanee yoon argu abjuun qabaadha. Anis akkas ta'uu akkan danda'u natti mul'ata," jedha. "Akka isaanii ta'uu nan danda'a. Afrikaa irraa ta'uun isaanii ammoo hamilee naaf ta'a." Namoonni hedduun taphataa Liivarpuul lammii Senegaal Saadiyoo Maanee waliin wal isa fakkeessu. "Sadarkaa Maaneen irra jiru, akka inni itti kubbaa taphatuu fi nama akkamii akka ta'e yoon ilaalu, namoonni isaan wal bira na qabuun isaanii waan gaariidha jedheen yaada." "Abjuun koo inni guddaan namoota hiree hin qabneef hamilee ta'uudha," jedha taphataan haala kubbaa taphatu qofaan osoo hin taane amalaanis Maanee fakkaatu kun. "Sababa keetiin abdii kutachuu dhiise namootni naan jedhan yoon qabaadhe nan boona," jedha. Daakaan bara 2017 kilaba Zaambiyaa Kafuwe Seeltic irraa gara Saalzibarg kan dhufe. Jalqaba kilaba Saalzibarg kan sadarkaa gadii keessa taphataa ture, gara kilaba isa guddichatti ol bahuuf yeroo itti hin fudhanne. Namni Daakaan Afrikaan ala bahee taphachuuf hiree akka argatu jajjabeessaa ture tokko leenjisaa garee biyyaalessaa Zaambiyaa Miluutiin Siredeejoviichidha. "Akka bara tokko Samu'eel Eetoon Afrikaa fi kubbaa miilaa Afrikaa bakka bu'e, innis karaaa sanarra jira jechuu nan danda'a," jedha leenjisaan kun. "Saffisaa fi dandeettii isaatiin Saadiyoo Maanee ykn Samu'eel Eetoon madaalamuu danda'a." "Onnee, sammuu fi lubbuu isaa waanan beekuuf dandeettii isaa agarsiisuuf karaa sirriirra akka jiru nan amana. Taphataa cimaa ta'uuf waan barbaachisu mara qaba," jedha. Daakaan dandeettii kilaboonni hedduun akka ulaagaatti kaa'an kan guuttatedha. Saffisni ajaa'ibaa fi goolii fuulduratti gara jabinni isaa taphattoota sarara ittisaaf yaaddoodha. Gamanumaan kilaboota piriimar liigii Ingilaand gurguddoo akka Manchistar Siitii, Manchistar Yunaayitid, Liivarpuul, Tootanhaam fi Arsenaal waliin maqaan isaa ka'aa jira. Bara 2020 gooliiwwan 20 kan galche Daakaan sagantaa jijjiirraa taphattootaa jan Amajjii kanaan egereen isaa murtaa'a jedhamee yaadama. Erga yeroo dhiyoo as Saalzibarg taphattoota jajjaboo addunyaaf gumaachaa akka jiru hubatamaa jira. Liivarpuul qofa yoo fudhanne Saadiyoo Maanee, Nabiil Keetaa fi Taakuumii Minaamiinoon Saalzibargirraa argamani. Wayita ammaa sababa Bundasliigaan Oostiriyaa boqonnaarra jiruuf tapharra kan hin jirre Dakaan, garam imaluu akka danda'u filannoo bal'aa qabaatullee 'ammatti wanti na ariifachiisu hin jiru' jedha. Bundasliigaan Oostiriyaa Amajjii 24 taphatti deebi'a.


Waancaan Afrikaa Masriin bara 2010 dhuunfatte bade

Waldaan Kubbaa Miilaa Masrii Wancaa Afrikaa isa sirrii biyyattiin bara 2010 injifatte dabalatee waancaawwan hedduu magaalaa Kaayiroo keessaa badan barbaadutti jira. Waancaan kun Masriin bara 2010 marroo sadaffaaf wayita injifattu ture kan kennameef. Jimaata darbe waldichi dhimma waancaawwan badanii irratti qorannoo eegaluu kan beeksise. Waancaawwan kunneen baduun isaanii kan barame wayita waldaan kubbaa miilaa biyyattii waajjira isaa muummee Kaayiroo jiru haaromsee, karra gara goda-hambaa kubbaa miilaa Masrii seensisu wayita jijjiiretti ture. Aanga'oonni waancaawwan kunneen baduu isaaniitti rifaatuu guddaa keessa galaniiru jedha ibsi waldichaa. Waancaan Afrikaa kun eessa akka jiru ammatti wanti beekame hin jiru. Bara 2013 erga waajjirri muummee waldaa kubbaa miilaa Masrii haleelamee booda waancaawwan kunneen kutaa kuusaa keessa kaa'amanii turan. Waancaan kun baduun kan barame garuu tibbana wayita haaromsi waajjira taasifamedha. Aanga'oonni bara 2013 wayita waajjirichi namoota dheekkamaniin haleelamee ture sana baduu hin oolle jedhu. Akka seera Konfedereeshinii Kubbaa Miilaa  Afrikaatti biyyi al sadi waancaa Afrikaa injifate wancicha kan dhunfaa godhata. Gaanaan biyya yeroo jalqabaaf al sadi injifachuun bara 1978 waanchicha dhuunfatte yoo taatu, itti aantee Kaameroon yeroo sadi injifachuun bara 2000 waancicha dhuunfatte. Biyyi tokko yoo al sadii inijfatte malee waancaa isa sirrii hin fudhattu. Injifattee ganna lama booda waancaa isa sirrii deebistee kan fakkeeffamee tolfame fudhatti. Waancaan inni sirriin kan isa Masriin bara 2010 dhuunfatteen wal fakkaatu Aljeeriyaa jira. Kunis sababa bara darbe Kaayirootti injifataniifi.


Liiverpuul Yargan Kilooppi jalatti 10ffaa irraa gara 1ffaatti

Liiverpuul waggoota 30 booda Shaampiyoonaa Piriimer Liigii Ingiliz bara 2019/2020 tahe Waggoota 30 waancaa PL mo’achuu kan hin dandeenye Liiverpuul waggoota dheeraaa kanneen booda kaleessa galgala yeroo Cheelsiin 2fi 1’n Maanchister Siitii mo’atu shaampiyoonaa tahuu isaa mirkaneeffate. Liiverpuul leenjisaa duraanii Sir Keenii Dagilish jalatti ture bara 1990 isa xumuraaf shaampiyoonaa tahuu kan danda’e. Ergasii liiverpuul waancaa Piriimerliigii injifachuuf waggoota 30 eege. Leenjisaa Yargan Kilooppi jalatti abjuu isaa yeroo dheeraa dhugoomseera. Bara darbe qabxii tokkoof jecha Maanchister Siitiidhaan caalame waancaa kan dhabe Liiverpuul bara kana ammo tapha tokko qofa mo’amee waanchicha harka galfate. Kana malees bara kana rikeerdii garaagaraa cabsaniiru. Osoo hin mo’amiin waggaa tokkooo oliif taphoota hedduu mo’ataaa turan. Mohaammad Saalaa, Sadiyoo Maanee, Virjil Vaan Daayik, Roobertoo Firmiinoo, Aleksaandar Arnooldi fi karra eegaa Alisan beeker taphatoota adda durummaan shaampiyonaa akka tahan gargaraan jedhama. Liiverpuul 10ffaa irraa gara 1ffaatti Yargan Kilooppii leenjisaa Liiverpuul tahanii erga hojii eegalanii kilebicha waggoota shan darban keessatti jijjiirama guddaa agarsiise. Lammiin Jarman Kilooppi bara 2015 ji'a Onkoloolessaa keessa dirree Aanfiildi yeroo gahan kilabichi sadarkaa 10ffaa irra jira ture. Bireendaan Roojersi kilabicha foyyeessanis milkaa'uu hin dandeenye ture. Kiloppii Borushiyaa Doortimoondi yeroo lama shaampiyoonaa Jarman akka tahu gochuun bara 2013 ammoo xumura waancaa Shaampiyoonsi Liigiif geessisuun gara Liiverpuul dhufan. Waggoota darban keessa haala tapha kilebichaa qofa osoo hin taane qabxiin isaanii walumaan fooyya'e. Walitti aansuun sadarkaa 4ffaan waggoota lamaaf xumuruu, itti aansuun ammoo sadarkaa 2ffaa, bara kana 1ffaan xumuruu danda'an. Mohaammad Saalaa, Sadiyoo Maanee fi Roobetoo Firmiinoon bara dorgommii sadiitti galchii 211 tahu lakkoofsisan. Mohaammad Saalaan [92], Sadiyoo Maanee [65] fi Firmiinoo [54] waggoota sadan darbanitti Liiverpuuliif lakkoofsisaniiru. Kilooppii kaleessa imimmaaniin hudhamaa deeggartootaaf ergaa baga gammaddan jedhu dabarsan. Taphni yeroo ayyaanaa taphatamu 'yakka' jedhan  Kiloop Taphattoota isaanii galateeffataniiru. Kun Liiverpuuliif waancaa piriimerl Ligii 19ffaadha. Yeroo kana keessatti namootni gammachuu ibsachuun rakkisaa ta'uu kan himan Kiloopp yeroo danda'amutti gammachuu kana deeggartoota keenya waliin ni mi'eeffannaa jedhan. Ani Waancaa kanaaf waggoota 30 hin egne ergan dhufee waggaa afur garuu injifannoo guddaa galmeessinee jedhan. Sababa Covid-19'n dorgommiin ji'oota sadiif adda cite ni deebi'aafi hin deebi'uun osoo gaaffii ta'ee jiruu taphniitti fufuufi shampiyoonaa ta'uutti gammaduu dubbatan. Liivarpuul taphni torba osoo hafuu Shaampiyoonaa ta'uu kan mirkaneeffate yoo ta'u osoo Siitiin tapha galgalaa injifatee jiraatee jiraatee Liivarpuul tapha torbee itti aanuu eeguuf ni dirqama ture.


Jijjiirraa taphattootaa kilaboota Awurooppaa: Eenyu garamitti, Jijjiirraa taphattootaa har'a cufamuun

Maanchister Yuunaayitid Osmaan Dembelee Baarseloonaa irraa mallattesisuuf ammayyuu abdii hin kutanne. Garuu sa’aatii hafan keessatti dhumaa laata? Miidiyaaleen garuu waan milkaa’u hin fakkaatu jechaa jiru. Dembeleen waggaa sadii dura Borisiyaa Doortimoondi irraa £135.5m ture Baarseloonaa kan gale. Yuunaayitid Dembeelee ergisaan ture kan barbaade. Taphatichi garuu dhaabbiidhaan Baarseloonaa keessaa bahuu barbaada. Miidhama isa mudataa tureen gahumsa irraa eegamu Baarseloonaa keessatti agarsiisuu hin dandeenye. Edisan Kaavaaniin bilisaan erga PSG irraa bahee Maanchister Yuunaayitid waliin waliigaleera jedhame. Kaavaaniin taphatta ganna 33 yoo tahu galchii lakkoofsisuun rikardii kilaba PSG qaba. Yadon Saanchoon taphataa Maanchister barbaadu tahus kileba isaa Doortimondi waliin gatii waliif hin galle. Dabalataan ittisa bitaan lammii Biraazil Aleksi Teles Poortoo irraa fudhachuuf waliigalaniiru. Tootenaam barana jijjiirraa taphattootaa irratti haalaan hirmaachuun dorgomaa tahuuf hojjechaa jira. Kan kilebicha galan Gaariz Beel, Piire-Imilii Hoyibergi, Joy Harti, Maat Dohertii, Serjiyoo Reguliin, fi Vinishiyes Kaarlos. Taphattootni bahan Jan Vertogen, Tirooy Paarot, Kaayil Wookersi Piitersi, Oliver Iskiippi, Yuhaan Fiyooz kanneen gadhiisanii bahu jedhamani. Dabalataan Riyaal Sesenyon ergisaan gara kilaba Jarman Hoofeniyaam deemeera. Kilabni Landan biraa Cheelsiin bara kana taphattoota ciccimoo jedhe mallatteesiisera. Hakim Ziyech, Kaayi Haavertiz, Tiimoo Werner isaan gurguddoo eeraman yoo tahu, baasii guddaa hanga ammaatti kanneen baasan keessatti eerameera. Gama biraan taphataan internaashinaalaa Ingilaandi Ruben Looftas Chiik kilabicha gadhiisuu danda’a jedhamaa jira. Firaanki Laampaardi taphattoota haaraan kilaba isaanii cimsaa waan jiraaniif yeroo taphaa dhabuu danda’a. Arsenaal taphataa sarara gidduu fi lammii Xaaliyaanii Joorjiniyoo mallatteessisuu barbaada. Taphattootni akka Matiyuu Gunduuzii fi Lukaas Toreeraa kilebicha gadhiisu jedhame. Gunduuziin ammoo gara Hertaa Berliinitti deema jedhame. Lukaas Atileetikoo Maadirid galuuf qorannoo medikaalaa taasisaa jira. Joon Beenet Huusem Aworaar Arsenaal hin galu jedhe. Taphatichi Liyon waliin bara kana tura jedhe. Mikeel Arteettaan waan haaraan jira jedhamee yoo gaafatamu ‘’eeyyeen keessan oduun jira garuu waanti xumurame hin jiru,’’ jedheera. Taphataan Atileetikoo Maadirid Toomaas Paarteen Arsenaaliin hedduu barbaadamaa ture. Toreeraan gara kilebichaa deemuun Arsenaaliif carraa banuu danda’as jedhama. Evertan Bara kana Evertan dorgommicha haala gaariin jalqabe. Taphattoota kanneen akka Roodirigez, Abdullay Dokoree, Nukunku fi ittisa irraa Godfiriin mallatteessaniiruuf. Baarseloonaan taphataa duraanii Maanchister Yuunaayitid Meemfis Depay Liyon irraa mallattessisuu danda’a jedhama. Leenjisaa haaraan kilebichaa Roonaaldi Kooman taphataa biyyasaa kana waliin hojjechuu akka barbaadu himama. Kilebootni akka Maanchister Siitii fi Liiverpuul jijjiirraa taphattootaa kana irratti bal’inaan hin hirmaanne. Maan Siitiin Naataan Akkee ittisa irraa fi Feeran Toores fuuldura irratti garee isaatti yoo dabalu, Liiverpuul Tiyaagoo Alkaantaraa gidduurraan, Diyeegoo Jootaa fuuldura irratti garee isaatti makeera. Sa’aa xumuramaa jiru kanatti ammoo odeeffannoo haaraan bahuu malu.


Shaampiyoons Liigii Awurooppaa: Bayern Muunik shaampiyoonaa Awurooppaa tahe

Dorgommiin Shaampiyoonsi Liigii Awurooppaa magaalaa Liisbanitti xumura argate ol aantummaa Kilaba Jarman, Baayerni Munikiin xumurame. Yeroo jalqabaaf waancaaf kan gahe PSG kilaba guddaan Faransaay tilmaama injifachuu guddaa argatee ture. Haa tahu malee Baayerni ol aantummaa taphaa fudhachuun yeroo 6ffaaf waancaa kana injifateera. Kingislii Koomaan tapha kubba miilaa magaalaa Paaris kilaba PSG keessatti eegale daqiiqaa 59ffaa irratti kubbaa Juushoyaa Kiimich irraa ergamteef lakkoofsisuun Bayer Munikiin dura aanse. Leenjisaa Munik Hansii Filikiif halkan addaa ture. Waancaa Bundisliigaa barana mo’atetti Shaampiyoonsi Liigii dabalachuun gammachuu guddaa kenneeraaf. Jalqaba leenjisaa Munik kan turan Nikoo Kovach ari’amnaan  yeroodhaaf hojii leenjisummaa kana fudhatan. Gama biraan taphattoota ciccimoo adunyaa keenyaa keessaa isaan jalqabaa kan jedhaman Neeyimarii fi Kiliyaan Embaappeef halkan gadda guddaa ture. Taphattootni kunneen dandeettii kubbaa miilaa jabaa qaban tapha kana irratti ni agarsiisu jedhamee eegamaa ture. Tahus taphataa cimaa dorgommii tapha xumuraa kanaa kan tahe karra eegaan Munik Maanu’el Nuwer carraa isaaniif kennine. Munik waancaa Shaampiyoonsi Liigii kana yoo mo’atu bara dorgommii tokkotti tapha hundaa kilebii mo’atee waancaa kanaaf dhaqqabe tahuun kilaba jalqabaa tahuu isaati. Munik kutannoo fi qindoomina guddaan taphicha mo’atan. Leenjisaan isaanii Filik gahee ol-aanaa qaba. Taphoota 21 osoo hin mo’amiin akka xumuran taasiseera erga leenjisummaatti dhufee. Munik kileba guddaa addunyaa kanaa keessaa kan tahe Baarseloonaa 8fi 2’n mo’atee ture kan waancaa Shaampiyoonsi Liigiif gahe. Leenjisaa Filik galchii injifannoo tokkittii kan lakkoofsise Koomaan, Ivan Perisch kan gahumsa gaarii irra jiru dursuun ture carraa kan kenneef. Kanaanis milkaa’eera. Rooberti Lewandowiskiin bara kana galchii Shaampiyoonsi Liigii 15 qaba. Kiristaanoo Roonaaldoo [17] malee taphataan bara dorgommii tokkotti isaa ol lakkoofsise hin jiru. PSG’n waancaa Liig 1 Faransaay injifachuun hawwii kilabicha yeroo dheeraa kan tahe dabalachuuf yaalus hin milkoofne. Taphataan sarara ittisaa fi dursaan taphattootaa PSG Tiyaagoo Silvaan kaleessa tapha xumuraa isaa kilabichaaf taphate. Bayerni Muunik waancaa kana yeroo 6ffaaf injifachuun kilaba Riyaal Maadirid fi AC Miilaanitti aanuun Liiverpuul waliin ammoo wal qixxaachuun sadarkaa 3ffaa irra jira.


Tilmaama Piriimer Liigii: Bara 2020-21 kilaba kamtu mirgaan gala, isa kamtu ammoo meeqaffaan xumura?

Barri kun akka bara kaanii miti. Sababa weerara koronaavaayirasiin haalli dirree kubbaa jijjiirameera. Ta'us garuu akkuma barri fidetti tooftaa baafachuun taphoonni yeroo isaanii eeggatanii ni jalqabu. Kanaaf, akkuma kanaan dura barametti Pirimer Liigii waggaa bara kanaa eenyu akka mo'atu tilmaamuuf yeroon isaa ammadha. Barreessaan kubbaa miillaa BBC Sport Fiil Maknaltii kilaboota Piriimer Liigii Ingilizii keessaa isa kamtu mo'ata ykn isa kamtu meeqaffaan xumuruu danda'a jechuun tilmaama waggaa kan bara 2020-21 kaa'eera. Tilmaamni barreessaa kubbaa miilaa kun hangam tilmaama keessanitti dhiyaata? Barri dorgommii kubbaa miillaa Piriimer Liigii Ingiliiz ammaa kun erga Liiverpuul waggoota 30n booda shaampiyoonaa ta'ee guyyoota 48 booda jalqaba. Manaajarri kilaba kanaa  Yeergan Kiloop fi taphattoonni isaa mo'icha kana dabalatuu? Dorgommii bara 2020-21 kana eenyu akka mo'atu tilmaamuuf jijjiirraan taphattootaa kilaboonni torbeewwan hafan keessattitaasisan kan murteessu ta'uu ni danda'a. Haata'u malee, haala amma kilaboonni itti jiraniifi taphattoota isaan qabaniin eenyu meeqaffaa ta'ee akka xumuru akkasiin tilmaama koo nan kaa'a jedha Fiil Maknaaltiin. Bara darbe - 1ffa Liiverpuul Piriimer Liigii  bara darbee mo'achuudhaaf ciminaa agarsiise itti fufsiisuun hojii guddaa akka gaafatu nan beeka garuu gareen kun ammallee hanqinni guddaadha jedhamu irrati mul'ataa hin jiru. Sararawwan murteessoodha jedhaman irrattis taphattoota qaqqaxalee qaba. Erga Kostaas Tsimikaas £11m baasuun mallatteesisees Kiloop ammallee gabaa jijjiirraa keessa sirriitti seenee jira. Taphataan cimaa Baayern Muniik Tiyaagoo Alkaantiraa ammoo warra qalbiin manaajara Liiverpuul kun irra buufate keessaa isa tokkodha. Liiverpuuliif akkuma bara darbee shaampiyoonaa Piriimer Liigii ta'uun hojii cimaa gaafata ta'a garuu qophii sammuufi dandeettii kana milkeessuu kilabichaatti nan amana. Kanaaf, Liiverpuul bara 2020-21 kana keessas shaampiyoonaa Piriimer Liigii Ingliiz ni ta'a. Bara darbe - 2ffaa Maanchester Siitiin sarara ittisaa isaatiin bara darbe baay'ee laafaa waan ta'eef mo'achuu hin dandeenye. Ittisarraa taphataa Vinsent Kompanii bakka bu'u argachuu dhabuun qaawwa guddaa uumeera. Peep Gaardiyoolaa rakkoo sarara ittisaa furachuuf Bornmaawozirraa Naataan Akee baasii  £41m ta'uun mallatteessuun fudhateera. Kana gochuudhaan sadarkaa lamaffaa bara darbee kana qabachuu danda'a. Bara darben - 4ffa Akkuma yeroo kaanii abbaan qabeenyaa kilaba Chelsii Roomaan Abraamoovich baasii ramadaniiru. Garuu kilabichis taphattoota ciccimoo akka Edeen Hazaard fi Alvaaroo Moraataa gurgurachuun maallaqa baasii gochuun bitatu gahaa ni qaba. Manaajarri Chelsii Laampaard maallaqa guddaa kana sochoosuun kilabicha akkamiin akka cimsu kan ilaalamu ta'a. Abraamoovich ammoo maallqa baaseef deebii eega.  Laampaard kana milkeessaa laata?  Anaaf sadaffaa ta'ee xumura. Bara darbe - 3ffaa Maanchester Yunaayitid erga Birunoo Fernaandees mallatteessifateen booda Shaampiyoonsi Liigii keessa galuu danda'eera. Ayaaksirraa Doonii vaan de Beek fidachuun isaas sarara gidduu duraanuu cimaa ture amansiisaa taasiseera. Sararri duraa Yunaayitid baay'ee cimaadha. Boorsiyaa Doortimond irraa Yaadon Saanchoo yoo argatee ammoo caalaa jabaata. Sadarkaa 1-4 keessa ni gala garuu kan shaampiyoonaa ta'u Liiverpuulitti garuu hin dhiyaatu. Bara darbe - 6ffaa Joozee Moriinhoo Tootenhaam akka foyyaa'u taasiseera. Sarara duraa taphattoota jiran akka Harii Keenii fi Heung-Min Son jabeessuudhaaf Piyeeree-Emilee Hojbjeraa mallatteesiseera. Kanaaf, sadarkaa bara darbe 6ffaa irraa bara kana ammoo 5ffaa qabachuun xumura. Milkaa'inni Mikaa'el Arteettaa Waancaa FA Cup irratti argate injifannoo guddaa ofitti amanamummaa Arsenaaliif dabaledha. Rakkoon furamuu qabaatu osooma jiruu akka haaraatti gurmeessee kilaboota gurguddoo akka Liiverpuul, Maanchester Siitii fi Chelsii mo'ateera. Taphattoota Awurooppaatti barbaadamoo ta'an Chelsiirraa Wiliyaaniin, Liilirraa ammoo Gaabri'eel Magalha'es fudhateera Arsenaal. Arteettaan osoo yeroon jijjiirraa taphattootaa ganna kanaa hin xumuramiin taphatattoota dabalachuu barbaada. Taphataa yeroo ammaa cimina gaariirra jiru Piiyeer-Emeriik Awubameyaang  akka turuuf waliigaltee haaraa mallatteessuun garuu dhimma ijoodha. Akka mallatteessus abdiin jira. Isinis dandeettii kilaboonni yeroo ammaa irra jiran, taphattoota haaraa jijjiirraan argatanii of cimsuun qophaa'aa jiran, manaajerootaa qabanii fi qophii biroo taasisaa jiran ilaaluun tilmaama keessan kennaa.


Kubbaa miilaa: Pogbaa, Ozil, Mbaappee fi jijjiirraa taphattootaa haasawaman kaan

Taphataan sarara jidduu Maanchistar Yuunaayitid fi Firaans Pool Poogbaa, 27, bara dhufutti jijjiiraa bilisaatiin Baarseeloonaaf taphachuu barbaada jedhe. Juveentuus jifataa Paris St-Germain fi lammii Firaans ka tahe Kiiliyaan Mbaappee, waqtii jijjiirraa bara dhufutti, maallaqa rekoordii taheen gara kilabichaa fiduuf qophiirra jira. Taphataa sarara jidduu Arsenaalii fi Jarman Meesuut Ozil, 31, carraa Arsenaaliin dhiisee Liigii Piroofeeshinaalii Sa’uditti taphataa torbaniin yuuroo 200,000 argachuu danda’u hin barbaadu jechuun dideera. Taphataan sarara ittisaa Jarman Antooniyoo Ruudijeer, 27, bona keessatti gara Cheelsii deebi’uu barbaada jedheera. Gama leenjistootaatiin ammoo, leenjisaan duraanii Juveentus Maasimiliyaanoo Aleegriin, tarii leenjisaan Maanchistar Yunaayitid komatamaa jiran Olee Gunar Solshaayer yoo ari'aman, bakka bu'u jedhamaa jira. Sargiyoo Aguweeroo, 32, taphataa sarara fuulduraa Maanchistar Siitii fi garee biyyaalessaa Arjeentinaati. Kilaba Serie A Intar Miilaan irraa taphaticha mallatteesiisuuf fedhii mul’isus fedhii qabaachuu dhabuusaa himeera. Kilabni Piriimeer Liigii Ingiliiz Cheelsii taphataa sarara jidduu fi lammii Itaalii ta’e Jorginho waliigalteesaa dheeressuuf waliin dubbachuu jalqabaniiru. Ittisaan kilaba Arsenal fi lammii Bosniyaa-Herzegoviinaa tahe Si'aad Kolaasinaach, kilaba Xaaliyaan Roomaaf akka taphatu Arsanaal barbaada. Taphataan sarara fuulduraa Liivarpuul fi Swiizarlaand Xherdan Shaaqiri, 29, kilabicha keessa turuu akka barbaadu himeera. Maanchistar Yuunaayitid taphataa Baayern Muuniik fi Firaansi sarara fuulduraa Kiingsleey Komaan, 24, jijjiiraa taphattootaa bona keessa jiraatuuf, maallaqa waliigalteef oolu hin galchine jedhan daayirektarri kilaboota ispoortii Jarman Hasan Saalihaamidziik. Weest Biroom taphataa Haadersfiild fi Ingilaand sarara fuulduraa Kaarlan Giraant, 23, yuuroo miiliyoona 15’n mallatteessisuufi waliigaleera jechuun Iskaay Ispoortis gabaaseera. Juuveentus dorgommii Maanchistar Siitii fi Baayern Muuniik taphataa sarara ittisaa Ostiriyaa Deeviid Alaabaa, 28, maallatteessisuuf taasisanitti makameera. Kilabiin Piriimeer Liigii Liivarpuul liqiidhaan Haarii Wiilsan kilabichaa akka deemu fedhii qabaatus, Swansea City wajjin waliigaluu hin dandeenye. Wiilsan taphatoota shan Liivar Puul gad lakkisuuf karoorse keessaa isa tokko.


Dokumantarii haaraa waa'ee Saadiyoo Maanee hojjetamerraa wantoota haaraa baranne shan

Dookumeentariin mata duree 'Sadio Mane: Made in Senegal' jedhuun hojjetame waa'ee taphataa collee Liivarpuul Saadiyoo Maanee wantoota amma dura hin beekamne hedduu mul'iseera. Dookumeentariin bilisaa TV Rakuten irratti gadi dhiifame wayita kubbaan miilaa hin jirre kanatti wanta jaalattoonni kubbaa miilaa itti yeroo dabarsani ta'a jedhameera. Deeggartoonni Maanchistar Yunaayitid osoo hin hafiin dookumeentarii kana akka jaalatan shakkii hin qabnu. Wantoota shan waa'ee Saadiyoo Maanee dookumeentaricharraa hubanne kunooti. Kana amma dura dhageessan ta'uu mala, Saadiyoo Maanee ganda xiqqoo Bambaalii jedhamtu keessatti yoo guddatu, maatiin isaa kubbaa taphachuun akka nama jiraachisu hin beekan ture. Abbaan isaa yeroo inni ganna torba ture du'an. Sababa kanaafis abbeera isaatu isa guddise. Maatii hordooftoota amantaa Islaamaa imaamonni keessa jiran irraa waan dhalateef barnootaaf dursi kennama ture. "Abbeerri koo barnooti caalaa barbaachisaadha jedhee waan yaaduuf, akkan kubbaa taphadhu hin fedhu ture," jedha Maaneen. Kubbaa salphaatti argachuu waan rakkatuf waanuma argeen taphata ture. Bara 2008 baqatee gara magaalaa guddoo Senegaal Daakaar deemuun kilaba tokkoof taphachuuf yaalus qabamee qe'eetti deebifame. Bara itti aanu garuu barnoota dhiisee kubbaa qofa taphachuuf maatii isaan waliigale. Bara 2002 Senegaal Xumura nuusaa Waancaa Addunyaaf yoo geessu Maaneen reefu nama ganna 1o ture. Garee biyyaaleessaa kubbaa miilaa Senegaal yeroo sanii keessa ammoo taphattoota bebbeekamoo akka Aliyuu Siisee, Kaliiluu Fadiigaa fi Al Hajii Diyuuf fa'aatu ture. Yeroon sun yeroo kubbaan miilaa Senegaal sadarkaa olaanaarra ture jedha Maaneen. Ronaaldiinihoo fi Al Haajii Diyuuf akka malee kan jaalatu Maaneen gaaf tokko akka isaaniin ta'a jechaa akka ture hiriyaan isaa ni dubbata. Maaneen bara 2011 kilaba Fireench FC Metz jedhamuuf taphachuuf yeroo duraaf Senegaal gadhiisee gara Awurooppaa qajeele. Amajjii bara 2011 Firaans yoo gahu wanti jalqaba inni hubate qilleensa isaa ture. Sababa qorra isaaf jecha haala itti uffataa tureen waahiloonni isaa itti kolfaa akka turan ni yaadata. Jalqaba miidhaan irra gahe yaala baqaqsanii wal'aanuu erga taasifameefi booda taphatti deebi'ee beekamtii horachuu eegale. FC Metz irraa RB Saalzibargi, achii Saawuzaampitan achii booda Liivarpuul gale. Yargan Kiloop wayita leenjisaa Doortimand tureefi jaqaba Saadiyoo Maaneen wal bare, Maanee hin jaalanne ture jechuun dogoggoruu isaa dookumentarii sanirratti dubbata. "Yeroon jalqaba argu taphataa kubbaa miilaa osoo hin taane Raapparii reefu sirba eegaluu wayii fakkaata ture, maalifan kana waliin yerookoo guba jedhee yaadeen ture," jechuun gaabbiin dubbata. Waa'ee namoota tilmaamni koo sirrii akka ta'e yaada ture, garuu dogoggoreera jechuun afaan Jarmaniin himan Kiloop. "Saadiyoo Maaneen kilaba isaaf qofa malee Senegaaliif taphataa cimaa miti." "Taphattoota cimoo Afrikaa keessaa tokko, cimina isaa asitti hin agarsiisu. Kanaaf kan nuti isaa hin deeggarreef." Kun waan deeggartoonni garee biyyaalessaa Senegaal dookumeentaricha irratti yaada kennan jedhanidha. Iddoo dhaloota isaatti abbeera isaaf mana ijaaree jira. Hawaasa isaaf ammoo mana barumsaafi hospitaala ijaaree kennee jira. Ta'us garuu waan tokko kan inni akka malee uummata biyya isaaf gochuu fedhu garuu amma dura hin dandeenye - Waancaa Afrikaa injifachuudha. Garuu Maaneen abdii hin kutne, abjuun koo Waancaa Afrikaa garee biyyaalessaa Senegaal, Leencota waliin injifachuudha jedha. Saniif ammoo hin barfanne yeroon jira jedhees yaada.


Koroonaavaayiras: Xaaliyaanitti taphattoonni waqtiin taphaa jalqabuu dura qorannoo Covid-19 taasisuufi

Taphoonni Serie A Bitootessa 9 ture sababa weerara koronaavaayirasiif kan yeroo hin beekamneef achi siqan. Hamma ammaatti garuu guyyaan taphoonni itti jalqabaman hin beekamne. “Achuma haalli amma jiru fooyya’etti dorgommiiwwan ni xumurra,” jedhan Pireezidaantiin Federeshinii Kubbaa Miilaa Xaaliyaan Gabriele Gravina. Sky Sport Xaaliyaan jirutti akka himanitti: “Yeroo dhihootti walgahii qabna. Achiin booda haala itti wal qunnamnu ni mijeessina. “Jalqaba ji’a Caamsaa keessa taphatoonni dhukkubbicharraa bilisa ta’uusaanii mirkaneeffannee booda leenjii jalqabna jedheen abdii qaba. “Ganna kana ni taphannaa? Ammaaf, guyyaasaa hin murteesine garuu yaanni jiru dorgommiiwwan  xumuruudha.” Xaaliyaan biyyoota weerara kanaan haalaan miidhaman keessaa ishee tokko yoo taatu, taphattoonni kilabii garagaraas koronaavaayiarsiidhaan qabamaniiru. Juveentus dorgommii Serie A qabxii tokkoon Laaziyoo caaluudhaan yoo dursu, Inter Miilaaniin ammoo qabxii sagaliin caala. Pireezidaantiin Brescia, Maasimoo Seelinoo kan gareensaanii sadarkaa dhumaarratti argamu akka jedhanitti taphoonni itti fufu taanaan gareensaanii qophii akka ta’e ibsaniiru. Kilaboonni Jarman torbee darbe of eeggnnoo taasisaa gara leenjitti yoo deebi’an, liigota Awuroppaa keessaa kilaboota jalqabaa gara leenjitti deebi’an ta’aniiru.


Piriimeer Liigii Ingiliiz: Taphoota kaleessaatiin eenyu fa'atu milkaa'e?

Taphoonni Piriimeer Liigii Ingiliiz torbee 23 kaleessa taphatamaniiru. Haaluma kanaan Maanchistar Siitiin Kiristaal Paalas waliin walqixa baheera. Gooliin lamaan Sargiyoo Awugeeroo galcheen Maanchistar Siitiin carraa injifachuu guddaa qabaatus taphataa Kiristaal Paalas kan ta'e Farnaandinhoo goolii kilabiinsaa qabxii qooddatee bahu galcheera. Kanaanis Maanchister siitiin qabxii 2-2'n taphicha xumureera. Niwkaastil Yuunaayitid daqiiqaa 94'ffaarratti goolii Isaak Haaydan galcheen Cheelsii 1-0 injifateera. Noorwiich ammoo Bornimaawuziin 1-0 injifateera. Wolviis ammoo goolii Peedro Neetoofi Raawul Jimeeneez lama galcheen Saawuzihaampitaniin 3-2 injifachuusaatiin gara sadarkaa 6'ffaa ol dhufeera. Arseenaal dirreesaarrti tapha Sheefiild Yunaayitid faana taasiseen boqonnaa duraarratti 1-0 dursaa turus booda garuu goolii taphataan Sheefiild Joon Fileek galcheen 1-1 bahuun taphichi xumurame. Weesthaam ammoo gamasaatiin tapha Evertan waliin taphateen 1-1n xumuraniiru. Biraayitanis tapha Astoon Viilaa waliin istaadiyeemii Ameex'tti taphateen 1-1 bahe. Dilbata ar'aa ammoo taphoota lamatu eegama. Isaan keessaa taphni akka torban kanaatti eegamaa jiru Maanchester Yunaayitidiifi Liiverpuul gidduutti taasifamudha. Seenaa Piriimer Liigii keessatti Maanchester Yunaayitidiifi Liiverpuul Piriimer Liigii mo'achuudhaan hedduu wal dorgomaa turan. Ogeessonni kubbaa miilaa akka jedhaa jiranitti akkuma Maanchester Yunaayitid baroota 1990 fi 2000 keessa ol aantummaa qabatee ture, Liiverpuul  aamma deebiyee baroota 2020 keessa ol aantummaa fudhachuu mala jedhu. Taoha ar'aa kanarraa jalqabuu laata? Taphni Piriimer Liigii ar'a taphatamu kan biraan Leesteriifi Barnileedha.


Gareen kubbaa miilaa Masrii taphataa ganna 75 mallatteessise

Waldaan Kubbaa Miilaa Masrii (EFA) taphataa kubbaa miilaa piroofeshinaalaa umuriin dheeraa addunyaa kanaati jedhe galmeessuusaa beeksise. Kilabni diviziyoona yookaan sadarkaa sadaffaa taphatu, nama umuriin isaa ganna 75 - maqaan isaa Eez Eldiin Baahider jedhamu kilaba Oktoober 6 bara dabre keessaa mallatteessiseera. Waliigalteen Baahider kilabicha waliin mallatteesse maal akka tahe hanga ammaa hin baramne. Namni kun seenaa tapha kubbaa miilaa Masrii keessatti kilaba kam waliin akka taphachaa ture, wanti beekamu hin jiru. Waldaan Kubbaa Miilaa Masrii (EFA) fi Baahidar, Dhaabbata rekordii addunyaa galmeessu - Guinnes Book of World Records gara biyyattiitti affeeraniiru. Kunis akka taphataan kun taphataa piroofeshinaalaa umurii dheeraa jedhamuun akka galmaa'u waan barbaadaniif. Masiriin kubbaa miilaatiin biyyoota Afrikaa keessatti maqaa gaarii qaban keessatti argamti. Taphattoota ciccimoo kan akka taphataa Liiverpuul sarara fuulduraa Mohaammad Saalhaafi kanneen biroolleebiyya baasuu dandeessedha.


Gareen cimaa torban kanaa taphattoota kamirraa ijaaramee?

Piriimer Liigiin Ingilizii dhum-torbee kana gaggeeffameen Liiverpuul Woolviiziin 1-0 mo'achuun ammallee garaa garummaa qabxii 13 dursuu isaa mirkaneeffateera. Goolii tokkitti Liiverpuul lakkoofsise kana kan galche taphataa beekamaa Senegaal Saadiyoo Maaneedha. Gooliin kun jalqabarratti mormii kaasiftee kan turte yoo ta'u dhuma irratti murtii viidiyoo irra deebiyanii ilaaluutiin (VAR) fayyadamuun Liiverpuuliif murtoofteetti. Gooliin Maanee kun harkaan Lalanaatu isaaf kennee jennaan lakkoosfise kan jedhu ture. Yeroo irra deebiin ilaalamu garuu harkaan osoo hin taane qoleen ture taphataan kun kan Maaneef kenne. Taphataa isaa duraanii Mikeel Arteettaa leenjisaa godhatee kan qacarate Arsenaal ammallee mo'achuu hin dandeenye. Chelsii waliin taphatee 2-1n mo'ameera. Boqonnaa dura Arsenaal goolii Emriik Abuumaayaang galcheen dursee ture. Arsenaal tapha boqonnaa duraanisiitiin Cheslii baayyee caalee ture garuu booda leenjisaan Chelsii Firaank Laampaard taaktika jijjiiruun injifachuu danda'eera. Arsenaal amma sadrkaa Piriimer Liigii sadarkaa 12 irra jira. Maanchester Siitiin,  Shefiild Yunaayitidiin 2-0 mo'ateera. Tapha tokko osoo isa hafuu Liivarpuul qabxii 55 tuullatee kan lamaffaarra jiru Leester Sitiirraa ammoo qabxii 13 fagaatee duraa jira. Maanchester Siitii, Chelsii, Maanchester Yunaayitidfi Tootinhaam duraafi duubaan sadaffaarraa hanga jahaffaa qabataniiru. Tapha torban darbe kana garaa garummaa guyyoota afur keessatti tokkoon tokkoo kilaboota Piriimer Liigiin taphatame kanaan Gaareez Kiruuks akkuma yeroo kaanii taphattoota ciccimoo walitti funaanuu kilaba cimaa ijaareera. Kilabni cimaan taphattoota ciccimoo kilaboota gara garaaf sarara gara garaarra taphataniin ogeessi kubbaa miilaa ijaare kun afur-sadii-sadiin kan ijrramedha. Kilaba cimaa Gaareez kanaaf Maacnhester Yunaayitidiifi Everten tokkoo tokkoon isaanii taphattoota lama lama gumaachaniiru. Taphataa kilaba cimaa kanaaf karra eegu Waatfoord kan gumaache yoo ta'u Been Foosteritu filatame. Haaluma kanaan sarara ittisaarratti Tireent Aleksaandar-Arnoold Liiverpuulirraa, Harii Magu'irii Maanchester Yunaayitidirraa, Jams Toomkiins Kiristaal Palaasirraa, Maasoon Holgaat ammoo Everteen irraa waliitti dhufaniiru. Taphattoota sara gidduuf ammoo Adaam Tiraa'oree Woolviis irraa, Jorgiinhoon Chelsiirraa, Keviin de Biruunee ammoo MNanchester Siitiirraa filatamaniiru. Akka filannoo Gaarezitti Dominiik Kaalvert Evertenirraa, Harii Keen Tootinhaamirraa, Antooniyoo Maarshaal ammoo Maanchester Yunaayitidirraa filatamaniiru.


Piriimeer Liigii Ingiliiz : Liivarpuuliifi Maanchister Yuunaayitid injifatan

Taphoota Piriimeer Liigii Ingiiliz kaleessan Liivarpuuliifi Maanchister Yuunaayitid morkattootasaanii injifachuun milka'aniiru. Tapha kaleessa Liivarpuul Tootanahaam waliin taasiseen Liivarpuul 1- 0'n yoo injifatu Maanchister Yuunaayitid immoo Noorwichiin 4-0 injifateera. Goolii ittiin Liivarpuul Tootaanahaamiin injifate walakkaa jalqabaarratti kan galche Roobertoo Farmiiniyoodha. Gareen Jurgen Kloop taphoota 21 taphateen goolii 61 galchuun liigicha dursaa jira. Taphni Maanchister Yuunaayitid Noorwich waliin taasise tapha 200ffaa isaa kan ta'e Maarkas Raashford, goolii lama galcheera. Tapha kaleessaa kan biraatiin immoo Cheelsii Barnilee waliin taphachuun goolii 3-0 injifateera. Taphataan Cheelsii Kaalum Haadsan- Odii goolii Piriimeer Liigiisaa jalqabaafi goolii kilabichaa 3'ffaa galchuudhaan gahumsa isaa agarsiiseera. Kilabiin Piriimeer Liigii irratti sadarkaa lammaffaarra jiru Leester siitiin haala hin eegamneen Saawuzihampitaniin 2-1 injifatameera. Jeemii Vaardii Leestar siitiidhaaf goolii tokkoffaasaa galchus  taphataan Saawuzihampitan Istu'aart Armistiroong goolii kilabiisaa qixa gootu daqiiqaa shan booda galcheera. Aseenaal immmoo Kiristaal Paalaas wajiin 1-1 qixa baheera. Pierra-Emerick Aubameyang kilabii Maayikil Arteettaa akka dursu itti gaafatamummaan itti kennamus dogongora Maaks Meeyer irratti raawwateen kaardii diimaadhaan dirree keessaa akka bahu taasifameera. Taphoota biroo kaleessa taasifamaniin Evertan Birintaniin 1-0'n yoo injifatu; Wolvisfi Niwcaastil 1-1 bahaniiru. Taphoota Piriimeer Liigii Ingiliiz har'a taasifamanin Boornimaawuz Waatfoord waliin, Astoon Viilaan immoo Maanchistar Siitii waliin ni taphatu. Taphoota hamma ammaatiin Liivarpuul qabxii 61 yoo dursu Leestar siitii, Maanchistar siitii, Cheelsiifi Maanchistar yuunaayitid wal duraa duubaan dursaa jiru. Kilaboonni Boornimaaw, Waatfoordiifi Noorwich siitiin kilaboota qabxii gad aanaa qabaniidha.


Roonaaldiinihoo fi obboleessi isaa sababa paaspoortii sobaan to'annoo jala oolan

Taphataan beekamaa kubbaa miilaa Biraazil kan ture Ronaaldinhoofi obboleessi isaa himannaa paaspoortii sobaatiin Paaraaguwaay seenuuf yaalan jedhuun himatamanii Sanbata mana murtiitti dhiyaatan. Abbootiin alangaa akka jedhanitti, obbolaan lamaan kunneen Roobii yeroo biyya seenanitti dookumantii soobatu kennameefi. Obbolaan kun garuu nuti baleessa hin qabnu jedhanii wakkataniiru. Abbaan alangaas jarreen kun gowwansamaniiti jedha. Haa ta'u malee guyyaa Sanbataa harka hidhamuun mana murtiitti wayita dhiyaatan kan agarsiisuu suuraan saanii qoodamaa jira. Ronaaldinihoo fi obboleessi isaa to'annoo jala kan olfaman yaada adabbii kan biraan haa adabaman jechuun abbaan alaangaa dhiyeesse abban murtii akkuma dideeni. Roobii darbe Hoteela magaalaa guddoo Paaraaguwaay taphataan kun obboleessa isaa waliin keessa buufate poolisiin sakatta'ee ture Yeroo polisiin qoratamanitti Roonaldinihoofi obboleessi isaa paaspoortiin nuuf kenname keennaa nutti fakkatee ture jedhaniiru. Bara 2019 taphataan Biraazil kun paaspoortiin isaa Biraazil fi Ispeeyin sababa gibira hin kafalamiin hafeef jalaa fudhatamee ture. Aanga'oonni gumuruukaa Roonaaldiinihoo paaspoortii sobaan dabarsan akka qoratamanis aanga'aan biyyattii himaniiru. Taphataan kubbaa miilaa ganna 39 gara Paaraaguwaay kan imale kitaaba beeksisuufi daa'immaan harka qalleeyyiif tumsa walitti qabuuf ture. Namni sadaffaa isaan waliin imales kan ganna 45 tokkos isaanuma waliin qoratamaa jira. Ronaaldiinihoon bara 2004 fi 2005 walitti aansuun taphataa cimaa addunyaa ta'uun filatamee ture. Bara 2002 ammoo garee biyaalessaa Biraazil waliin waancaa addunyaa injifateera. Wayita ammaa sooramarra kan jiru taphataan kun gatiin isaa paawondii miliyonaa 80-100 akka ta'e tilmaama. Inistaagiraamii irratti beeksisa al tokko maxxanfamuuf paawondii 150,000 kafalchiisa.


Gaardiyoolaa: Liyoonel Meesiin tapha kubba miilaa Baarseloonaatti xumura

Pep Gaardiyoolaan taphataan Baarseloonaa Liyooneel Meesiin Maanchister Siitii galuun leenjisaa isaa duraanii waliin walitti dabalama oduu jedhu dhugaa akka hin taane hime. Meesiin tapha kubba miilaa Baarseloonaa keessatti waan xumuru natti fakkaata jedhe. Meesiin hanga ammaatti Baarseloonaaf taphachaa kan ture yoo tahu waliigaltee ganna kana bilisaan bahee kilaba biraa galuus qaba. Gaardiyoolaan Niiw Kaampitti Meesii bara 2008-2012 gidduu leenjisaa tureera. Waancaa Laaligaa sadii fi Shaampiyoonsi Liigii lamas waliin injifatamniiru. Leenjisaan Maanchister Siitii Gaardiyoolaan, Meesiin achuma Baarsaa keessa akka turuun hawwa jechuun carraa Maanchister Siitiif mallatteessuu qaba jedhuuf ibse. Gaardiyoolaan waggoota afur keessatti Baarseloonaa waliin waancaawwan 14 injifachuun ture gadhiisuun Baayir Muuniik kan gale. Baayerni waliinis walitti aansuun waancaa Buundisliigaa sadii injifateera. Maanchister Siitii waliinis waancaa PL lama yoo mo'atu bara kana hanga ammaatti Liiverpuuliin qabxiiwwan 22'n caalameera. Meesiin hanga ammaatti badhaasa Ballon d'Or jahaa fi waancaa Laaligaa 10 akkasumas Shaampiyoonsi Liigii afur mo'ateera.


Saayidoo Maanee: Taphataan sarara fulduraa Liivarpuul fi Seneegaal Caf'dhaan taphataa bara 2019 jedhame

Taphataan Liivarpuul Saayidoo Maanee Federeshinii Kubbaa miilaa Afriikaa kan ta'e Caf'dhaan taphataa cimaa bara 2019 jedhamuun badhaafame. Taphataan sarara fulduraa Liivarpuul waahila isaa taphataa garee biyyaaleessaa Igpitii fi Liverpuul Mohaammad Saalaa fi taphataa Maanchistar Siitii fi garee biyyaaleessaa Aljeeriyaa kan ta'e Riyaad Mahreez dursuun badhaasicha fudhate. Maaneen, 27, kilabii Liivarpuuliif bara dorgommii 2018- 2019 irratti Shaampiyoonsi liigii akka mo'ate kan gargaare yoo tahu taphatoota waliigalaa irratti galchii 30 kilabiisaaf galcheera. Bara dorgommii 2019-20 irratti goolii 15 galcheera- Liivarpuul garaagarummaa qabxii 13 Piriimeer Liigii Ingliiz dursaa jira. "Badhaasa kana injiffachuu kiyyaan baay'ee gammadeera. Kubbaan miilaa hojii kiyya, kanaaf nan jaaladha, " jedhe Maaneen. "Maatii kiyya, hirriyoota kiyya, garee biyyaaleessaa, Federeshiinichaafi kilabii Liivarpuul galateeffachuu barbaada. Guyyaan kun anaaf guyyaa addaati." Maaneen badhaasa isaa saganataa Hurghada'tti gaggeeffameerratti fudhateera. Saganticharratti taphataan waggoota lamaan darban badhaafame Mo Salaanis ta'e kadhimaman biroo Mahreez hin argamne. Maaneen waggoota sadi darbaniif kadhimamaa ta'uun kan filatame yoo ta'u badhaasa kana seenaa taphataa kilabii Liivarpuul duraanii sarara jidduu El Hadji Diouf kan bara 2002 badhaafametti aanee badhaasicha fudhachuu barbaada ture.


Leenjisaan Maanchister Yuunaayitid Soolshaayer erga gareen isaa Barnileedhaan mo'amee dhiphina guddaa keessa galeera

Maanchister Yuunaayitid seenaa kilabichaa keessatti qabxii gadi aanaadha jedhame bara kana galmeessaaa jira. Kaleessa galgala Barnilee'n 2 fi 0'n mo'achuun Oldi Tiraafoordi irratti kun kan jalqabaati.Taphattoota ciccimoo akka Poogbaa, Mak Toominee fi Raashfoordi miidhamaan kan dhabe Maanchister Yuunaayitid hirmaannaa Shaampiyoonsi Liigii argachuuf itti cimee jira. Liivarpuul kan liigicha dursaa jiruun qabxii 30'n caalamee kan jiru Maanchister, Cheelsii sadarkaa 4ffaa irratti kan argamuun ammoo qabxii 6'n boodatti hafeera. Bakka Soolshaayer leenjisaan duraanii Tootenaam Maarishiyoo Poochetiinoo qacaramuu danda'a oduun jedhus jira. Kun garuu xumura bara dorgommii kanaatti akka tahuu malutu himama. Ta'us deeggartootni kilabichaa amma mufannaa guddaa keessa galanii akka jiran taphataan duraanii Maanchister Daaren Fileecher dubbateera. Soolshaayer guddattoota kilabichaaf dursa kennus bakka taphattota kilabicha gadhiisanii kan akka Feelaanii, Aleeksis Saanchez, Roomeluu Lukaakuu fi Ander Heereeraa buusuu dhabuun qabxii kilabichaa irratti dhiibbaa akka uumetu himama. Liigicha keessatti bara kana gahumsa gaarii irratti kan argamu gareen Bireendaan Roojersi, Leester Siitiin West Haamiin 4 fi 1'n mo'ateera. Bara kana kilaba kamtu liigicha keessaa gadi bu'a kan jedhuu fi hirmaannaa Shaampiyoonsi Liigii argata kan jedhu ammayyuu tilmaamuun rakkisaa taheera. LiivarPuul ammo har'a Woolvis waliin kan morkatu taha.


Leesteer Siitin dirree isaarratti kan injifatame Weesti Haam Leenjisaa isaa ari'e

Taphoota 12 darban keessaa 9 isaa kan injifatamaeefi kaleessas Leesteer Siitiin 2-1 kan injifatame Weesti Haam leenjisaa isaa Maanu'eel Peelegriinii ari'e. Tapha kaleessaa erga mo'atamee booda Weesti Haam sadarkaa 17ffaarra taaa'eera. Leenjisaan duraanii kilabichaa Deeviid Mooyees bakka Peeliigriinii bu'u danda'uu jedhamaa jira. Murtee kana murteessuun nurra jiras jedheera. Peeliegireenniin Weesti Haama waliin ji'oota 18'f turaniiru. Maanchistar Yunaayitiid Baarnileeyitti gooliiwwan Aantooniy Maarshaaliifi Maarkuus Raashfoordiin 2-0 injifatee sadarkaa shanaffaattii ol dhufeera. Dhiheenya kana Joosee Mooriinihoo Leenjisaa isaa kan godhate Tootanhaam ammoo Noorwiich waliin 2-2- qixxee bahuun qabxii qooddateera. Leester Siitiin Weesti Haamiin 2-1 injifachuun garagarummaa qabxii Liivarpuul (taphni lama osoo isa hafuu) qabu gara 10 dhiphiseera. Eevertan, Niikaasiliin 2-1, Biraayteen Boornimaawuziin  2-0, Waatfoord Astoon Viilaan 3-0 injifataniiru. Kiristaal Paalaasiifi Saawuuz Haamteen 1-1 bahaniiru. Taphoota 'boxing day' har'aan taphoota eegaman keessaa tokko kan Arsenaal fi Cheelsiiti. Arsenaal qbxii 24 sadarkaa 12'rra kan jiru yoo ta'u, Cheelsiin ammoo qabxii 32 sadarkaa afraffaarra jira. Taphni kun dirree Arsenaal irratti taphatama. Piriimeerligicha dursaa kan jiru Liivarpuul ammoo dirree isaa Anfiild irratti Wolviiz isa sadarkaa torbaffaarra jiru waliin ni morkata. Jimaata darbe Woolviziin 3-2 kan injifatame shaampiyoonan bara darbee Maanchistar Siitiin Sheefild Yunaaytiid waliin morkata.


Baarseloonaan leenjisaa isaa Ernistoo Vaalveerdee hojiirraa gaggeessuun Kiikee Seetiyeen qacare

Baarseloonaan leenjisaa isaa Ernistoo Vaalveerdee hojiirra gaggeessuun bakka isaa leenjisaa duraanii Riyaal Beetis Kiikee Seetiyeen qacare. Vaalveerdeen Baarseloonaa waliin walitti aansuun waancaa Laaligaa lama kan mo'ate yoo tahu bara kanas Baarseloonaan garaagarummaa galchiidhaan caalee liigicha dursaa jiru. Haa tahu malee leenjisummaa isaa jalatti kilebni Kaataalanotaa kun gahumsa guddaa agarsiisuuf kan rakkate yoo tahu Shaampiyoonsi Liigiidhaan xumuraaf dhaqqabuus hin dandeenye. Setiyeen leenjisaa haaraan Baarseloonaa umuriin ganna 61 tahe bakka bu'es Riyaal Beetis erga bara 2005 as liigiicha keessatti sadarkaa 6ffaan akka xumuru taasisuun hirmaannaa Awurooppaa Liigii akka argatan taaiseera. Dabalataan walakkaa xumura waancaa [Copa del Rey] ykn waancaa Ispeen isa guddaa jedhamuuf dhaqqabsiisedha. Baarseloonaan Vaalveerdee waliin walii galtee keenya adda kutuuf walii galleerra jechuun erga beeksisee leenjisaa haaraa kana waggaa lamaa fi walakkaaf qacaruu beeksise. Kilabichi Vaalverdee kilabicha waliin akka maatiittii turuufi gumaacha ogummaa isaaniif galata dhiyyeessera. Taphataan sarara giduu duraanii Baarseloonaa Zhaaviin akka hojii leenjisummaa kana fudhatamu gaafatamee akka dides ibsameera. Gama biraan leenjisaan duraanii Tootenaaham Maroshiyoo Poochetiinoos akkasuma Baarselonaa leenjisa jedhamaa turus kilaba masaanuu taate Ispaanyool leenjisaa turuu isaan carraa kana hin fudhanne jedhame. Leenjisaa haaraa Seetiyeen amma qacarame tapha kubbaa miilaa Baarseloonaan ittiin beekamuun akka beekamutu himama.


Piriimeer liigii: Mikeel Arteettaan yeroo jalqabaaf mo'ate

Mikeel Arteettaa erga leenjisaa Arsenaal ta'ee yeroo jalqabaaf mo'ateera. Bara haaraa kana keessa tokko jedhee Maanchester Yunaayitidiin 2-0n injifachuun jalqabeera. Arsenaal dirree isaarratti tapha taphate kanaan boqonnaa dura guutummaatti ol-aantummaa fudhateera. Miidhamarra kan jiru Pool Pogbaa malee kan deeme Maanchester Yunaayitid hamilee gaariin jalqabullee daqiiqaa saddetteffaarratti taphni bifa biraa qabatte. Nikoolaas Peeppeen gooliisaa bara kana keessa shanaffaa taate kana kubbaa Si'aad Kolaasinaach ceesisnaan gara isaatti qaxxaamurte lakkoofsise. Maanchester Yunaayitid boqonnaan booda foyya'insa agarsiisanis, taphata karra Arsenaal eegu beernid Leenoo naasisuu garuu hin dandeenye. Mo'amuu isaarraan kan ka'e Maanchester Yunaayitid qabxii waliigalaa 31n sadarkaa shanaffaarra akka ta'u taasiseera. Kun ammoo Chelsii tapha darbeen Biraayiten waliin taphateen walqixa baheen qabxii shaniin caalameera. Taphni Arsenaal waggaa haararra mo'ate kun taphoota torba darban hunda walitti aansuun osoo hin mo'atiin ture jijiireeraaf. Akkas ta'us garuu Arsenaal ammallee garee warra 1-4 jiran caalaa garee warra jalee kufaatiif sodaatanitti irra dhiyaata. Tapha kaleessaa kanaan Mesuut Oziil taphattoota Arsenaal hunda caaluun dirree keessa dheerina kiilomeetira 11.54 taasiseera. Gama Maanchester Yunaayitidiin Maarkus Raashfoord yaalii midhagaa taasisuun Leenoo naasisee ture. Humna cimaa Arsenaal sarara gidduurraa gargara isaan kuteen akka goolii dharra'aniin bahan. Tapha dura Pool Pogbaa taphatti deebiyuu danda'a jedhamee dubbatamee ture. Garuu taphataan kun ammallee miidhamarraa waan hin deebineef Maanchester Yunaayitid rakkoo taphataa sarara gidduurraa waa faluu dhabuu keessa jira. Tapha kanarratti kan cimaadha jedhamee filatame Nikkoolaas Peeppeedha. Peeppeen goolii barana Arsenaaliif lakkoofsise shan keessaa afurIstaadiyeemii Emireetis irratti yoo ta'u tokko ammoo Istaadiyeemii Landan irrattidha. Arsenaal bara kana keessa goolii saddeti karaa koornaatii lakkoofsiseera. Maanchester taphoota Piriimer Liigii shan dirree isaanii alatti taphatan keessaa afuriin hin mo'anne.


Dirree kubbaa gurmuun kanniisaafi taphattoonni waliif bahan irratti eenyutu mo'ata?

Dirree kubbaa miilaa keessatti gareen lama waliif bahee walmorkachuun kanuma jiru. Seera kubbaa eeguun gareen tokko isaa kaanirraa kubbaa ar'iee buusuun goolii lakkoofsisuuf kan hin goone hin qabu. Yeroo garee  masaanuurraa kubbaan galuuf dhuftes ittisuudhaaf waan danda'an mara godhu. Dirree keessatti kan barame humnaafi qalbii jiruun goolii masaanuurratti lakkoofsisuufi kan irratti lakkaa'amuuf dhufe ammoo qolachuudha. Biyya Taanzaaniyaatti  garuu osoo miira taphaa keessa jiranii kilaboonni lama daqiiqaa 50 booda walii walii isaanii morkachuu dhiisanii waliin ta'uun 'garee biraa' tokko baqachuutti ka'an. 'Gareen biraa' osoo isaan hin beekiin dirree weerare kun kilaboota Yaang Afirkaansiifi Iriingaa Yunaayitid jedhaman lamaaniin dirree keessa guksuutti ka'e. 'Gareen biraa' kun gurmuu kannisaati. Abbaa murtii dabalatee taphattoonni yeroo kaan ijaafi qalbiin, akkasumas miillaan kubbaa biraa hin hafne eessa akka kubbaa jirtuyyu dagachuun; kaan 'kotte na baasi' jechaa, kaan ammoo riphanii garaan bakkuma jiran ciisuu filatan. Weerera gurmuu kaannisaa kanaan deggertoonniifi aanga'oonni kubbaa miilaa Istaadiyeemuu Uhuruu magaalaa Dar es Salaam keessaa baqatanii bahaniiru. Abbaan murtiilleen taphattoonni yeroo kaan gara alaatti baqatan, kaan ammoo kukkufan kannisa isa weerartu dura dhaabbachuu yaalullee dhumarratti harka kennuu danda'eera. Garuu kaardii keloos ta'e kaardii diimaa baasee kanniisa isa ar'aa turtetti agarsiisuu hin dandeenye. Akka saayinsii jedhutti kaannisni wanta bifni isaaa diimaa ta'e hin argan jedha. Kanaaf, abbaan murtii kun kaardii diimaa agarsiisus garuu waan irraa deebiyan hin fakkaatu. Tarii kana beekkatee ta'uu hin oolu innis kokkolfaadhuma direerre garaan ciisee kannisa ofirra dabarseera. Taateen kun daqiiqaa 53'ffaa irratti jalqabe. Osoo kubbaan taphatamaadhuma jirtuu taphattoonni garee lamaan keessaa kaan garaan lafarra ciisuu, kaan ammoo baqachuu eegalan. Taphattoon gariin ammoo kannisa ofirraa haxaa'aa baqachaa turan. Abbaan murtees dhumarratti akkuma erbee garaasaa qabatee ciisee hiddaa kaannisaa dhokachuuf yaaleera. Hanga gurmuun kaannisaa dirree weerarutti  kilabiinYaang Afirkaans 3-0'n dursaa ture. Erga taphni yeroo muraasaan addaan cite booda jalqabees kilabiin kun goolii tokko lakkoofsisuun 4-0 xumurameera.


Peep Gaardiyoolaan Liivarpuuliin qaqqaabuun waan danda'amu miti jedhan

Maanchistar Yunaaytidiin erga 2-1 injifatamanii booda dorgommii Piriimiyeerliigii kanaan 'Liivarpuuliin qaqqabuun waan dhugoomu miti' gahee keenya garuu itti fufnaa jedhan Leenjisaan M. Siitii Peep Gaardiyoolaa. Maanchistar Siitiin, M. Yunaayitidiin injifatamuu isaatiin, darbees Liivarpuul tapha isaa kaleessaa injifachuurraa kan ka'e garaagraummaan qabxii garee lamaan gidduu jiru 14 gaheera. Arsenaal itti fufee mo'atamamoo maaltu ta'a? Leenjisaan Arsenaal Unaay Emirii ari'ame Sadarkaa lammaffaarra kan jiru Leester Siitiin tapha Siitiin wal isa qixxeessu tokko osoo qabu ammaa qabxii 11 Liivarpuulitti aanee, Siitiin ammoo qabxii sadiin dursaa jira. Gaardiyolaan sababani tpaha keenya cimsinee itti fufnuuf hedduutu jiraa jechuun abdii akka hin kutannee dubbatan. Wanni abdii M. Siitii laliisiisu taphoota hanga ammaatti taphataman 16 keessaa 15 kan injifateefi liigicha dursaa jiru Liivarpuul qabxiilee gatuu yoo danda'edha. Istaadiyoomii 'Etihad' gooliiwwan lamaan Maanchistar Yunaaytidiin morkataa isaarratti olaantummaa goonfachiise kan lakkofsisan Maarkuus Raashfoord fi Antoniy Maarshaali. gooliin lameenii walakkaa taphaatti garaagarummaa daqiiqaa muraasanii. Taphni kun walakkaa isa lamataatti muddama kan keessummeessa yoo ta'u taphataa sarara giduu Maanchisatr Yunaayitiid Freed irratti qaruuraawwan bishanii darbatamanii arrabsoon sanyummaas isa mudateera. Maarkus Raashfoord taphataa cimaa tapha kanaa turee jedhameera. Yunaayitid qabxii 24 Cheelsiitti aanee sadarkaa shanaffaarra taa'eera.


Liivarpuul Piriimeer Liigii bara kanaa mo'achuu oolaa?

Taphoota tibba ayyaanaa 'boxing day' piriimeerliigii Injiliiz bara kanaa, kaleessa eegalamee har'as tapha tokko keessummeessuun Liivarpuul dursummaa isaa cimsateera. Liivarpuul Kaleessaa sadarkaa lammaffaarra kan jiru Leesteer Siitii 4-0 injifateera. Taphni kun dirree Leesteer irratti gaggeefamullee Liiverpuul garaa garummaa guddaan mo'ateera. Liivarpuul goliiwwan Fermiiniyoo lama, Milneeriifi Arnoold tokko tokkoon morkataa isaa yoo injifatu, Arnoold taphataa cimaa tapha kanaa ture. Taphoota hedduu garaagrummaa guyyoota lama sadiin taphachuu qeeqaa kan turan Yaargen Kiloopp, injifannoo isaanii kanatti gammadaniiru. Garaagarummaan qabxii Leesteer waliin qabaniis 13'tti ol guddateera. Taphoota Piriimeerliigii 38 keessaa hanga ammaatti 18 kan taphate Liivarpuul, qabxii lama qofa dhabee qabxii 52 dursaa jira. Taphoota biroon Toothnaahamiifi Maanchistar Yunaaytiid injifataniiru. Arsenaal, Astoonviilaa waliin qixxee baheera. Cheelsiin ammoo Saawuzhaamtaniin injifatameera. Erga bara 2011 Chelsiin dirree isaarratti mo'amuun kun kan jalqabaadha. Har'a Manchistar Siitiin Woolviiz waliin taphata.


Tilmaama Piriimer Liigii: Arsenaal itti fufee mo'atamamoo maaltu ta'a?

Arsenaal yeroo ammaa manaajera malee deemaa jiru akka malee gadi bu'uun piriimer Liigii keessatti sadarkaa 10ffaarra jira. Taphoota darban sagal keessaa tokkollee kan hin mo'anne Arsenaal tapha yeroo darbeenis Biraayitaniin 2-1n mo'atameera. Arsenaal baasii guddaadha jedhamu kanaan dura baasee hin beekne baasuun taphattoota akka Nikoolaas Peeppee gara kilabichaa fiduun akkasumas akka Lakaazeteefi Mesuut Oziliin qabatee haala hin baramneen gadi badaa deemuun isaa deggerotta dheekkamsiisaas jira. Leenjisaan yeroo Arsenaal Freddie Ljungberg: "Haala rakkisaa keessa jirra, taphoota hedduu waan mo'atamneef ofitti amanamummaan keenya gadi bu'eera," jechuun erga Biraayitaniin mo'atamanii booda dubbataniiru. Arsenaal Wiixata dhufu magaalaa Landan keessatti gara dirree West Haam deemee waliin taphachuuf jira. Maaltu ta'a laata? Kanneen biroo dabalatee ogeessi kubbaa miilaa Maark Laawurosan tilmaameera. Chelsiin sirriitti cimina isaaniin itti fufaa jiru. Yeroo darbes Aston Viilaa mo'achuun qabxii isaanii sadan argataniiru. amma garuu Everten biraa qabxii kana sadak guutuu waan fudhatan hin taatu jedha Laawuroon. Tilmaama Laawuroo: 1-1 Yeroo ammaa kana warra Liiverpuuliif wanti hojjetan irraa bareedaa jira. Gama biraan ammoo Bornmaawoz ammoo gatantaraa jira. Walitti aansuun taphoota afur mo'amaniiru. Kanaaf, tapha miilanaa kanaanis kan gammadan natti hin fakkaatu jedha Laawuroon akka tilmaama isaatti. Tilmaama Laawuroo: 0-2 Barnileen yeroo darbe Liristaal Palaasiifi Maanchester Siitiin mo'atamuun hamileen isaa kufee jira. Tootinhaam ammoo yeroo darbe Old Tiraafoorditti mo'atamee turus garuuu miilana ni cimu jedheen yaada waan ta'eef Barnilee ni mo'atu jedheen tilmaama jedha. Tilmaama Laawuroo:  2-0 Waatfoordiif dubbiin cimaa ta'uu mala sababiin isaas Kiristaal Palaas yeroo ammoo hedduu cimaa jiru. Haata'u malee, Waatfoord dirree ofiirratti waan taphataniif, akkasumas, qeellisaa garee isaanii haaraa waan mudachuuf jiraniif hamileen isaanii ka'uu mala. Tilmaama Laawuroo:  1-1 Maanchester Yunaayitid tapha Tootinhaam waliin Roobii taphateen ga'umsa ol-aanaa agarsiisuun mo'ateera. Ta'us garuu tapha gaarii kilaboota gurguddoo waliin dhiyeenya kana agarsiisaa jiru, Chelsii kan mo'ateefi Liiverpuul waliin kan walqixa ta'e dirree isaarratti ture. Maanchester Siitiin yeroo Barnileetiin mo'atan ajaa'iba turan. Tilmaama Laawuroo: 2-0 Leester amma jajjaboodha. Erga Onkoloolessa 4 Anfiildirratti mo'amanii booda taphoota torba darban hunda injifannoon xumuraniiru. Garuu Aston Viilaa waliin garuu karaan banaa ta'uu dhiisuu mala jechuun tilmaama Laawuroon. Tilmaama Laawuroo: 1-1 Dhiyeenya kana Niiwuu Kasil baayyee gahumsa ajaa'ibaa agarsiisaa jiru. Kamisa darbellee Sheefiild Yunaayitidiin mo'atanii ture. Saawuzhampteen waan danda'u gochuu hin hilu garuu Niiwuu Kasil ni mo'ata. Tilmaama Laawuroo: 2-1 Noorwich v Sheefiild Yunaayitidiin(14:00 GMT) Sheefiild Yunaayitidiin taphoota torba darban keessaa ja'a walqixa bahanis kan darbe Niiwuu Kasil waliin taasisan mo'amanii turan. Noorwichi hanga Roobii darbe mo'atamaniitti deebiyanii humna ijaarrachaa turan. Tilmaama Laawuroo:1-1 erga Fulbaana 14 darbe Wolviis hin mo'amne. Taphoota taphatan keessattis saatii dhumaarratti goolii lakkoofsisuun waan gaarii baraa dhufaniiru. Garuu jedha Laawuroon, imalli isaan dhufan kun ,miillana Biraayiteeniin dhaabbachuu danda'a. Tilmaama Laawuroo: 2-1 Arsenaal hanga leenjisaa haaraa argatutti garamitti akka inni deemu tilmaamuun nama rakkisa.  Ta'us garuu haala amma jiru kanaan gadi bu'aa deema. Carraan isaan sadarkaa 1-4 keessa galuun Shaampiyoonsii Awurooppaatti hirmaachuu amma baayyee jalaa fagaateera. Tilmaama Laawuroo: 2-0